Sidang DUN tangguh: Speaker, timbalan dan 23 petugas positif Covid

Sidang pertama Penggal Kelima Dewan Undangan Negeri (DUN) Negeri Sembilan yang ke-14 ditangguhkan ke suatu tarikh baharu berikutan Yang Dipertua DUN Datuk Zulkefly Mohamad Omar dan Timbalan Datuk M Ravi disahkan positif Covid-19.

Menteri Besar Negeri Sembilan, Datuk Seri Aminuddin Harun berkata beliau dan Setiausaha Kerajaan Negeri Datuk Dr Razali Ab Malik telah menghadap Yang Dipertuan Besar Negeri Sembilan Tuanku Muhriz Tuanku Munawir bagi memaklumkan perkara itu serta mendapatkan perkenan penangguhan persidangan kali ini, pagi tadi.

Beliau berkata persidangan DUN negeri itu sepatutnya dijadual bermula hari ini hingga Khamis dimulakan dengan acara perasmian pembukaan persidangan oleh Tuanku Muhriz, lapor Bernama.

“Selain kedua mereka (Zulkefly dan Ravi), terdapat 23 petugas termasuk ketua jabatan di negeri ini dijangkiti Covid-19.

“Penangguhan persidangan DUN ini pertama kali berlaku di negeri ini, disebabkan pandemik.

“Jika ikut peraturan, Yang Dipertua DUN sementara boleh dilantik tetapi memandangkan ramai petugas dewan dijangkiti Covid-19 jadi persidangan terpaksa ditangguhkan,” katanya kepada pemberita di sini hari ini.

Aminuddin berkata selain itu terdapat Rang Undang-Undang (RUU) Pemegangan Tanah Adat 2022 dan Penggubalan RUU akan dibentangkan pada persidangan kali ini dan memerlukan kehadiran Yang Dipertua DUN dan Timbalannya itu.

Dalam pada itu, kerajaan negeri juga mendapat kerjasama daripada Persatuan Orang Pekak Negeri Sembilan bagi menyediakan perkhidmatan jurubahasa isyarat untuk memastikan golongan orang kurang upaya itu dapat mengikuti perkembangan persidangan DUN kali ini.


Pemilihan KJ jadi Naib Presiden WHA pengiktirafan buat barisan hadapan

Pengerusi Majlis Pemulihan Negara (MPN), Tan Sri Muhyiddin Yassin mengucapkan tahniah kepada Menteri Kesihatan, Khairy Jamaluddin di atas pelantikan sebagai Naib Presiden Persidangan Kesihatan Sedunia (WHA) ke-75 yang akan berlangsung di Geneva, Switzerland, tahun depan.

Menurutnya pemilihan itu sekali gus menjadi satu pengiktirafan dan penghormatan kepada Malaysia, khususnya Kementerian Kesihatan (KKM), serta petugas barisan hadapan negara yang bertungkus-lumus melawan pandemik Covid-19.

“Pemilihan YB Khairy secara sebulat suara dalam Mesyuarat Jawatankuasa Serantau bagi Pasifik Barat ke -72, Pertubuhan Kesihatan Sedunia (WHO) sesungguhnya satu penghomatan besar kepada Malaysia dan khususnya Kementerian Kesihatan Malaysia.

“Saya percaya pemilihan ini juga merupakan satu pengiktirafan kepada para petugas barisan hadapan kesihatan negara yang terus komited memikul dan melaksana tanggungjawab dalam melawan pandemik Covid-19,” katanya dalam kenyataan petang tadi.

Bekas Perdana Menteri itu berharap dengan pengiktirafan yang diberikan, Malaysia akan meneruskan kelantangan dalam memperjuangkan isu-isu seperti kesaksamaan akses vaksinasi untuk negara-negara membangun dan berani menyuarakan isu kesihatan awam dunia bukan sahaja untuk negara tetapi juga untuk kepentingan serantau.

“Selaku Naib Presiden, saya yakin Menteri Kesihatan, YB Khairy akan menggunakan peluang ini untuk memastikan Malaysia akan dapat memainkan peranan lebih besar dalam program-program kesihatan dunia khususnya ketika negara berada dalam fasa pemulihan pasca pandemik.

“Syabas sekali lagi, keep up the good work dan semoga semua usaha kita bersama demi bangsa dan tanahair terus diberkati Allah swt, InsyaAllah!,” katanya.

Ahli Parlimen Rembau, itu kembali menganggotai Kabinet setelah Muhyiddin dilantik sebagai Perdana Menteri ke lapan. Beliau diberi tanggungjawab menjaga Kementerian Sains, Teknologi dan Inovasi pada Mac 2020.

Ketika pandemik Covid-19 bermula awal tahun lalu, Khairy diberi tanggungjawab sebagai Menteri Penyelaras Program Imunisasi Covid-19 Kebangsaan (PICK), sebelum bertukar kementerian setelah Datuk Seri Ismail Sabri Yaakob menjadi Perdana Menteri baharu pada Ogos lalu.


Imigresen diarah buat persiapan buka sempadan negara: Hishammuddin

Sempadan negara hanya akan dibuka selepas diadakan perbincangan dengan Kementerian Kesihatan; Kementerian Pelancongan, Seni dan Budaya serta Jabatan Imigresen dan dibawa kepada jawatankuasa khas yang dipengerusikan perdana menteri, kata Menteri Kanan Pertahanan Datuk Seri Hishammuddin Hussein.

Beliau berkata hasil perbincangan antara ketiga-tiga pihak itu akan dibawa ke mesyuarat kuartet untuk diperhalusi terlebih dahulu, sebelum dibawa ke peringkat jemaah menteri atau Jawatankuasa Khas Menangani Covid-19 yang dipengerusikan oleh perdana menteri.

Bagaimanapun katanya dua kementerian itu dan Jabatan Imigresen telah diarah untuk membuat persiapan bagi pembukaan sempadan negara, lapor Bernama.

“Pembukaan semula sempadan negara adalah satu keputusan yang besar terutamanya melibatkan negara yang mempunyai hubungan dua hala yang masih lagi menutup sempadan terhadap warga Malaysia,” katanya pada sidang media selepas Mesyuarat Kuartet Menteri Covid-19 di Wisma Pertahanan, di sini hari ini.

Beliau berkata demikian sebagai mengulas kenyataan Pengerusi Majlis Pemulihan Negara (MPN), Tan Sri Muhyiddin Yassin sebelum ini yang mengesyorkan agar sempadan negara dibuka sepenuhnya seawal 1 Mac ini tanpa keperluan kuarantin wajib.

Menurut Muhyiddin syor yang dikemukakan dalam mesyuarat MPN itu adalah langkah penting bagi menyokong pemulihan negara khususnya dalam sektor ekonomi dan pelancongan, serta mampu menarik pelabur asing ke negara ini.

Mengulas sama ada sempadan negara boleh dibuka mengikut tarikh yang disyorkan oleh MPN, Hishammuddin berkata ia bergantung kepada perbincangan dengan dua kementerian dan Jabatan Imigresen.

“Tarikh berkenaan (1 Mac) hanyalah syor MPN, dan kaedah kita, apa juga syor dan cadangan daripada MPN akan dibawa semula ke kabinet (jemaah menteri) untuk mendapat keputusan yang muktamad,” katanya.

Sementara itu Hishammuddin berkata Angkatan Tentera Malaysia (ATM) bersedia untuk kembali memainkan peranan penting dalam menangani Covid-19 seperti sebelum ini dengan pengaktifan semula National Covid-19 Rapid Response Task Force (RRTF).

Menurutnya penubuhan semula RRTF adalah tepat ketika negara sedang menghadapi peningkatan kes Covid-19 akibat varian Omicron, dan ATM bersedia untuk terus terlibat, bersedia pada bila-bila masa untuk mendirikan hospital medan di mana-mana lokasi di seluruh negara jika diperlukan.

“Ia hanya mengambil masa selama seminggu untuk kita dirikan hospital medan ini, tetapi untuk masa sekarang ia tidak perlu kerana hospital di seluruh negara tidak berada dalam keadaan tertekan dengan jumlah pesakit Covid-19, jadi orang ramai jangan bimbang, kita tidak berada dalam keadaan seperti dahulu,” katanya.


Fenomena luruan monsun jadi faktor hujan lebat pada hujung tahun: MetMalaysia

Jabatan Meteorologi Malaysia (Met Malaysia) memberi penerangan faktor yang akan menyumbang kepada taburan hujan lebat bakal dihadapi negara pada hujung tahun.

Fenomena luruan monsun terutama yang kuat bersekali dengan kewujudan sistem cuaca tekanan rendah antara punca hujan lebat berterusan dijangka melanda negara dalam tempoh beberapa hari di kebanyakan tempat menjelang hujung tahun ini.

Menurut Ketua Pengarahnya, Muhammad Helmi Abdullah, ia bagaimanapun masih sukar untuk meramalkan sama ada fenomena itu akan membawa kepada musibah banjir besar atau sebaliknya, menurut laporan dipetik Utusan Malaysia.

“Secara amnya semasa Monsun Timur Laut, selalunya cuaca pada sebelah pagi adalah hujan di kawasan pantai timur semenanjung, barat Sarawak dan timur Sabah. Manakala pada sebelah petang pula, ribut petir atau hujan lebat di kawasan pantai barat dan pedalaman semenanjung, pedalaman Sarawak serta barat Sabah.

“Jika berlaku luruan monsun, hujan lebat berterusan akan berlaku dalam tempoh beberapa hari terutamanya di kawasan pantai timur semenanjung, barat Sarawak dan timur Sabah. Namun, sekiranya berlaku luruan monsun yang kuat bersekali dengan kewujudan sistem cuaca tekanan rendah, hujan berterusan berpotensi berlaku dalam kawasan yang lebih luas sehingga ke negeri-negeri pantai barat semenanjung.

“Taburan hujan pula adalah berbeza mengikut kawasan, namun taburan hujan di kebanyakan kawasan dijangka pada paras purata sahaja,” katanya.

Merujuk laman web Met Malaysia, cuaca di negara ini dicirikan oleh dua rejim monsun iaitu Monsun Barat Daya yang bermula dari akhir bulan Mei hingga September, dan Monsun Timur Laut dari bulan November hingga Mac.

Mengulas lanjut, Muhammad Helmi bagaimanapun berkata, terlalu awal untuk meramal akan berlaku hujan yang sangat lebat yang boleh mengakibatkan banjir besar.

“Lazimnya Disember adalah tempoh di mana luruan monsun menjadi aktif, potensi untuk berlaku hujan lebat berterusan adalah tinggi ketika itu terutama di kawasan pantai timur semenanjung.

“Bagaimanapun, kejadian hujan lebat berterusan hanya dapat diramal dalam tempoh satu hingga tiga hari sebelum ia berlaku,” katanya.


Polis kompaun penganjur drag di Sepang gagal patuh SOP

Penganjur sukan permotoran dikompaun RM20,000 kerana didapati gagal memastikan penjarakan fizikal ketika menganjurkan perlumbaan drag di Litar Antarabangsa Sepang (SIC) di Sepang, semalam.

Memetik laporan Bernama, Ketua Polis Daerah KLIA ACP Imran Abd Rahman berkata, penganjur telah mendapatkan permit bagi melaksanakan acara itu di litar berkenaan namun gagal memastikan pematuhan prosedur operasi standard (SOP) yang ditetapkan.

“Kami kompaun penganjur kerana gagal mengawal peserta, melaksanakan penjarakan fizikal dalam pematuhan SOP,” katanya ketika dihubungi susulan tular satu video memaparkan sebuah kenderaan polis hadir ke litar berkenaan bagi menyuraikan peserta yang hadir ke acara itu.

Mengulas video berkenaan, Imran berkata pihak polis telah diminta hadir menyuraikan peserta yang enggan bersurai meskipun acara telah selesai.

“Selepas polis sampai orang ramai memberikan kerjasama dan bersurai dan tiada perkara yang tidak diingini berlaku,” katanya yang menurutnya kenderaan polis tiba di litar pada kira-kira 9 malam.

Penganjur program berkenaan, MUSC Motorsports menerusi satu kenyataan yang dimuat naik di laman Facebook turut mengesahkan yang mereka telah dikompaun kerana gagal melaksanakan acara tersebut dalam ketetapan norma baharu.

“Kegagalan kami mengawal penjarakan sosial mengakibatkan beberapa kali acara ini terhenti sehingga akhirnya kami terpaksa akur dikenakan kompaun.

“Justeru, kami memohon maaf kepada semua pihak yang terlibat tanpa kami menyalahkan mana-mana pihak sama ada agensi penguat kuasa, penyedia litar iaitu SIC, rakan-rakan program, pasukan drag, pengunjung dan semua pengikut Musc Drag Racing,” katanya.


20 lokasi di Penampang, Kota Kinabalu dilanda banjir hari ini

Hujan lebat sejak jam 2 petang tadi di sekitar daerah Kota Kinabalu dan Penampang mengakibatkan sekurang-kurangnya 20 lokasi dilanda banjir.

Antara lokasi dilaporkan banjir adalah Tebobon, Telipok, Indah Permai, Manggatal, Likas, Rugading, Kota Kinabalu Industrial Park (KKIP), Rampayan dan Kolombong.

Terdahulu, Jabatan Meteorologi Malaysia (MetMalaysia) meramalkan sebahagian besar negeri di Semenanjung, serta Sabah dan Sarawak, dijangka hujan berterusan dan ribut petir bermula semalam sehingga esok (10 Oktober 2022).

Mengikut ramalan hari ini, cuaca sebelah pagi diramal hujan di kawasan pantai Perak, Pulau Pinang, Negeri Sembilan dan Melaka, selain cuaca sama diramal berlaku di beberapa kawasan di Perlis, Kedah, Selangor, Johor, Sarawak dan Sabah.

Sebelah petang Ahad pula, ribut petir dijangka melanda beberapa kawasan di Kedah, Perak, Perlis, Kelantan, Terengganu, Pahang, Selangor, Negeri Sembilan, Johor, Sarawak dan Sabah.

MetMalaysia meramalkan ribut petir melanda beberapa kawasan di Perak, Kelantan, Terengganu, Pahang dan Wilayah Persekutuan Labuan, pada sebelah malam, selain satu dua tempat di pedalaman Perlis dan Kedah, manakala di sesetengah kawasan di Sarawak serta Sabah dilanda hujan.

Untuk esok, sebelah pagi diramal hujan di sebahagian besar negeri seluruh negara membabitkan satu dua tempat di Perlis, Kedah, Perak, Selangor, Wilayah Persekutuan Kuala Lumpur, Negeri Sembilan, Johor, Pulau Pinang, Melaka dan Sarawak, manakala satu dua tempat di pedalaman Sabah dilanda ribut petir.

Pada sebelah petang pula, ribut petir kembali di beberapa kawasan di Perlis, Kedah, Perak, Kelantan, Terengganu, Pahang, Selangor, Wilayah Persekutuan Kuala Lumpur, Negeri Sembilan, Johor, Sarawak dan Sabah.

Ribut petir dijangka berlarutan sehingga malam membabitkan beberapa kawasan di Perak, Kelantan, Terengganu dan Pahang, manakala satu dua tempat di pedalaman Kedah, selain Tawau dan Kudat di Sabah dilanda hujan.

Sementara itu memetik BH, bagi daerah Penampang pula, banjir kilat membabitkan lokasi bulatan Sigah, Kampung Kibabaig, Kampung Kolopis, Kinarut, Pavillion dan beberapa lagi kawasan sekitar.

Difahamkan, selain hujan lebat, keadaan air laut pasang dan kegagalan sistem saliran serta perparitan turut menyumbang kepada kejadian banjir di beberapa lokasi.

Sembilan individu membabitkan dua keluarga di Kampung Mansiang, Manggatal, di Kota Kinabalu, terpaksa dipindahkan selepas rumah mereka dinaiki air kira-kira jam 3 petang tadi.

Semua sembilan mangsa dilaporkan terperangkap di rumah masing-masing sebelum menghubungi Jabatan Bomba dan Penyelamat Malaysia (JBPM) untuk mendapatkan bantuan.

Difahamkan, semua mangsa berjaya dibantu pasukan bomba untuk keluar ke tempat selamat

Timbalan Pengarah JBPM Sabah, Farhan Sufyan Borhan, berkata pihak bomba akan terus menjalankan pemantauan terutama di lokasi dikenal pasti sebagai ‘hotspot’ banjir.

Katanya, hasil pemantauan petang tadi, beberapa kawasan di sekitar beberapa lokasi seperti Manggatal dan Penampang sudah dinaiki air yang menyebabkan beberapa jalan turut terjejas.

“Buat masa ini, selari dengan amaran waspada dikeluarkan Jabatan Meteorologi (MetMalaysia), JBPM akan terus membuat pemantauan dari semasa ke semasa.

“Selain itu, JBPM juga turut menumpukan kawasan banjir di daerah luar termasuk Kuala Penyu, Beaufort, Tambunan dan Keningau,” katanya ketika dihubungi, hari ini.

Sementara itu, Farhan berkata, daerah Penampang turut menjadi tumpuan jika air dari kawasan hulu sungai di Tambunan meningkat ke paras bahaya.

Bagaimanapun, katanya, setakat ini, tiada Pusat Pemindahan Sementara (PPS) dibuka dan orang ramai juga dinasihatkan berhati-hati serta tidak mengambil tindakan terburu-buru.

“Penduduk yang berada di kawasan kerap dilanda banjir juga dinasihatkan lebih peka dengan kenaikan paras air.

“Sekiranya berlaku kenaikan air secara mendadak, hubungi pasukan bomba dan bersedia untuk berpindah ke tempat lebih tinggi atau selamat terlebih dulu sebelum ketibaan pasukan penyelamat,” katanya.


Puak politik liberal lindungi LGBTQ, acara songsang terbuka di Malaysia

Pesuruhjaya PAS Perak, Razman Zakaria berkata ada puak politik liberal yang kini melindungi acara tidak bermoral dan songsang secara terbuka dan bebas, termasuk ideologi lesbian, gay, biseksual, transgender dan queer (LGBTQ).

Tanpa menyatakan mana-mana parti politik, beliau menjelaskan perlindungan yang diberikan puak politik liberal itu menyebabkan acara dan program untuk dakyah agama tertentu dilakukan dengan bebas.

Beliau menegaskan hakikatnya golongan itulah yang melakukan provokasi berbaur sentimen menghasut perkauman dan agama melampau yang menggugat dan mengancam perpaduan rakyat Malaysia.

“Itu nilai politik kotor dan jahat mereka cuba doktrin tanamkan dalam minda dan kepercayaan serta perlakuan masyarakat negara kita. Dalam masa sama mereka runtuhkan nilai politik yang bersih dan sejahtera berasaskan iman dan takwa.

“Iaitu dengan menyekat dan menghalang politik di tempat-tempat yang baik dan soleh. Mereka mendesak politik mesti dipisahkan daripada agama. Larangan itu sebenarnya satu helah,” katanya menurut Harakah.

Razman yang juga Ahli Dewan Undangan Negeri (ADUN) Gunung Semanggol berkata golongan tersebut menterbalik, merungkai dan memudaratkan segala perpaduan, penghormatan, martabat dan jaminan termaktub dalam Perlembagaan Persekutuan.

Katanya mereka menggunakan kuasa jawatan dan kedudukan yang ada termasuk mempengaruhi pihak penguat kuasa untuk bertindak bagi memenuhi motif politik dan kepentingan tertentu.

“Sampaikan khutbah Jumaat di masjid untuk mendukung kemakmuran negeri menerusi pembangunan dirancang dan aktiviti ekonomi pun mereka bantah. Sedangkan usaha itu untuk kebaikan rakyat dan masa depan negeri.

“Tetapi himpunan awam yang dicemari promosi LGBTQ, termasuk terkini dalam Ramadan ini mahu dilangsungkan pesta ‘jantan dengan jantan’ songsang dan perasmian bar di Kuala Lumpur, mereka tidak bantah.

“Ini menunjukkan golongan tersebut semakin berani mempromosikan secara terbuka dan bebas, seolah-olah ada ‘pelindung’ terhadap kegiatan, aktiviti dan motif golongan tersebut.

“Kita tak tahu arah tuju politik mereka nak bawa ke mana? Tapi nampaknya macam ‘menjaga’ kepentingan golongan liberal, sebaliknya kepentingan agama disekat. Ini tindakan yang salah,” katanya.

Beliau yakin rakyat Malaysia terutama orang Melayu-Islam begitu sedar dan celik dengan perkembangan tersebut serta bertekad menyelamat negara ini daripada dirosakkan golongan tersebut.


Selepas audit forensik undian Rafizi disahkan timbalan presiden PKR

Bekas Ahli Parlimen Pandan Rafizi Ramli disahkan menduduki kerusi Timbalan Presiden PKR yang sebelum ini kosong setelah Ahli Parlimen Gombak Datuk Seri Mohamed Azmin Ali meninggalkan parti itu apabila menyertai Bersatu.

Pengumuman rasmi itu dibuat Jawatankuasa Pemilihan Parti (JPP) PKR hari ini, setelah semua audit forensik terhadap undi yang diberikan kepada Rafizi dan beberapa pemimpin lain, selesai dilakukan.

Kiraan rasmi terakhir menunjukkan Rafizi memenangi saingan dengan majoriti 16,668 undi mengatasi Ahli Parlimen Kulim-Bandar Baharu, Datuk Seri Saifuddin Nasution Ismail, yang juga Setiausaha Agung PKR.

Pengarah JPP Zaliha Mustafa berkata hanya sedikit perubahan dalam keputusan pemilihan selepas parti itu melaksanakan audit forensik terhadap keputusan pengundian.

Menurutnya laporan audit forensik mendapati terdapat percubaan menggodam keputusan pemilihan oleh pihak tidak bertanggunggjawab untuk mempengaruhi keputusan pemilihan.

Bagaimanapun, katanya firma audit telah mencadangkan supaya keputusan itu dibersihkan – yang dijalankan oleh jawatankuasa itu mengikut penemuan analisis digital.

“Bagaimanapun (pembersihan) tidak menjejaskan keputusan majoriti calon sama ada di peringkat pusat atau bahagian,” katanya.

Keputusan rasmi juga mengesahkan empat naib presiden yang dipilih ialah Menteri Besar Selangor Datuk Seri Amirudin Shari; Ahli Parlimen Tanjong Malim Chang Lih Kang; Ahli Parlimen Setiawangsa Nik Nazmi Nik Ahmad, dan Menteri Besar Negeri Sembilan Datuk Aminuddin Harun.

Menurut laporan media sebelum ini, Chang, Nik Nazmi, and Aminuddin dikaitkan dengan kem Rafizi.

Di Gombak, Farhash Wafa Salvador, yang mengkritik keputusan undian, secara rasmi kalah dalam perebutan ketua bahagian menentang Amirudin.

Farhash yang juga bekas pembantu Datuk Seri Anwar Ibrahim sebelum itu mengulangi rasa tidak puas hati terhadap cara pengendalian pemilihan parti yang berlangsung baru-baru ini dan menggesa bantahan yang dikemukakan dipandang serius.

“Saya amat berharap pihak JPP dan parti mengambil serius pandangan-pandangan ramai calon-calon yang telah mengemukakan bantahan secara rasmi dan mengambilkira cadangan-cadangan untuk penambahbaikan.

“Jika kita melaungkan ‘reformasi’, ia haruslah dipraktikkan dalam parti kita sendiri,” kata Farhash.


Kurang sikit makan telur, kata Pengarah KPDNHEP Melaka

Orang ramai dinasihati mengurangkan pengambilan telur ekoran kenaikan harga barang tersebut, kata Pengarah Kementerian Perdagangan Dalam Negeri dan Hal Ehwal Pengguna (KPDNHEP) Melaka, Norena Jaafar.

Dalam satu rakaman video yang tular di media sosial dimuat naik saluran Youtubr Melaka TV semalam, Norena berkata sekiranya harga telur tinggi langkah yang boleh diambil pengguna adalah dengan mengurangkan daripada makan telur.

“Kita sebagai pengguna kalau dah tau kenaikan harga telur tu tinggi, kalau boleh kita kurangkan sikit makan telur.

“Kalau satu minggu kita makan lebih kurang 20 biji, kita kurangkan jadi 10 atau 15 biji. Tak ada masalah.

“Itu adalah cara gaya hidup kita,” katanya dalam rakaman tersebut.

Bercakap kepada pemberita di Pasar Besar Majlis Bandar Raya Melaka, Norena berkata rakyat perlu memahami situasi kenaikan harga barang disebabkan inflasi di seluruh negara ketika ini.

“Kerajaan memutuskan untuk bagi lagi pelbagai subsidi untuk bagi kita tak terbeban dengan inflasi tapi kita mohon sangat terutama rakyat Melaka (faham), kita sekarang dalam inflasi yang tinggi.

“Bukan Malaysia sahaja tekanan barangan naik, bahkan satu dunia. Ini bukan isu baru,” katanya.

Rakaman video berkenaan tular sejak semalam dan menerima pelbagai reaksi daripada masyarakat.

Bermula 1 Julai, harga runcit siling ayam bagi semenanjung ditetapkan pada harga RM9.40 sekilogram, naik 50sen daripada RM8.90.

Harga siling telur ayam pula naik antara 2sen bagi setiap gred iaitu 45 sen sebiji bagi Gred A, 43 sen sebiji bagi gred B; dan 41 sen sebiji bagi gred C.


212 kes baharu, satu kematian

Jumlah jangkitan harian Covid-19 dalam tempoh 24 jam semalam (Sabtu, 18 Februari 2023) turun lagi kepada 212 kes berbanding 241 pada Jumaat, dan 281 (Khamis), setelah mengalami kenaikan empat hari berturut-turut sebelum itu, lapor Kementerian Kesihatan (KKM), hari ini.

Menurut data laman sesawang Github Kementerian Kesihatan (KKM) yang dikemas kini tengah malam tadi, jangkitan baharu itu, termasuk lima kes melibatkan kanak-kanak berusia 0 hingga 12 tahun, berbanding 16 kes pada Jumaat.

Satu daripada kes itu melibatkan kanak-kanak berusia 0 hingga empat tahun, dan empat lagi kes (lima hingga 12 tahun).

Jumlah itu menjadikan kumulatif jangkitan sejak kes pertama Covid-19 dilaporkan di Malaysia pada 25 Januari 2020 sebanyak 5,040,821 kes, dengan 4,994,560 pesakit telah pulih, termasuk 310 yang sembuh semalam.

Daripada jumlah jangkitan semalam juga, 163 kes melibatkan individu yang telah menerima suntikan vaksin penggalak; 28 kes (individu lengkap vaksinasi); satu kes (individu belum lengkap vaksinasi); dan 20 kes (individu tidak divaksinasi).

Menurut data laman sesawang KKMNow pula, sebanyak 9,306 kes masih aktif, turun berbanding 9,405 pada Jumaat.

Sehingga semalam juga seramai 8,968 pesakit Covid-19 masih menjalani kuarantin di rumah (9,080 pada Jumaat), sementara 332 pesakit mendapatkan rawatan di hospital, meningkat berbanding 316 pada Jumaat.

Jumlah pesakit yang dimasukkan ke unit rawatan rapi sehingga semalam adalah seramai enam orang, berbanding sembilan pada Jumaat, dengan tiga daripadanya memerlukan alat bantuan pernafasan.

KKM juga melaporkan seorang pesakit meninggal dunia akibat komplikasi Covid-19, semalam di Kedah.

Ini menjadikan kumulatif kematian akibat Covid-19 sejak 17 Mac 2020 hingga semalam, sebanyak 36,955 kes, termasuk 7,872 kes kematian di luar fasiliti kesihatan atau ‘brought in death’ (BID).

Berikut adalah jangkitan harian dan kumulatif kes bagi setiap negeri dan Wilayah Persekutuan sejak 25 Januari 2020 hingga semalam.


Tuah busana 7 Puteri Ulek Mayang

Pakaian seberat 50 kilogram memaparkan keunikan kisah di sebalik busana ritual berasal dari negeri Terengganu itu lengkap dengan tujuh puteri pada bahagian belakang, penampilan Lishalliny cukup unik berbanding peserta lain.

“Lagu ni saya selalu dengar semasa waktu sekolah dahulu kerana lagu ini selalunya digunakan sebagai persembahan pentas. Saya tahu bahawa ramai orang pernah mendengar lagu ini  terutama di majlis keramaian. Jadi inilah peluang saya untuk kembalikan lagi memori zaman tersebut. Hasilnya, saya adaptasi dengan menghasilkan busana seorang pawang berwarna hitam dan emas dan tujuh puteri,” kata pereka busana tersebut,  Aldrin Grame .

Tujuh puteri itu pula berpakaian berwarna biru dan emas, dilengkapi aksesori kepala yang mewah.

Kemenangan itu juga menyaksikan Lishalliny, 24 tahun, berjaya menempatkan diri di kedudukan top 20.

Tambah beliau, sebelum memilih material yang sesuai, saya bereksperimen dengan beberapa pilihan material dahulu sebelum melanjutkan proses pembuatan rekaan ini.

“Ia mengambil masa lebih kurang dua bulan untuk dan tempoh menyiapkan badan patung ketujuh-tujuh puteri selama satu bulan. Selain itu,  tempoh persiapan rangka besi lebih kurang satu bulan . Saya menyiapkan kostum ini sepenuhnya selama dua minggu terakhir dengan bantuan lima kakitangan.

“Cabaran saya yang pertama ialah kewangan. Kostum segah ini sudah tentu memakan perbelanjaan sangat besar jika mahukan hasil yang memukau. Saya sanggup berkorban demi negara untuk merealisasikan kostum ini. Terima kasih kepada anda yang sudah membantu saya di waktu yang mencabar. Sudah tentu saya menghargai sumbangan anda, dan hanya Tuhan sahaja dapat membalas kebaikan anda,” katanya.

Selain itu, Aldrin turut berhadapan dengan masalah dari segi berat dan size kostum tersebut. Ini kerana sistem pembungkusan kapal terbang mempunyai sukatan tertentu. Jadi Aldrin perlu menyiapkan kostum mengikut saiz yang diberi agar setiap bahagian mudah dipisah dan dipasang bagi mengelakkan kos berlebihan untuk bagasi bersaiz besar dan secara tidak langsung menjimatkan masa pemasangan kostum ketika di Bangkok.

“Sebanyak 50 peratus material kain, renda dan batu dan kaca permata, 20  peratus material dari foam, 20 peratus material gabus dan 10 peratus besi. Walaupun material besi sebanyak 10 peratus, tetapi sebenarnya material inilah yang penyumbang berat terbesar jika dibandingkan beratnya daripada yang lain.

“Secara keseluruhan, kos menyiapkan busana ini lebih daripada RM20 ribu termasuk material, penghantaran serta kerugian dan kos workmanship. Busana ini mengambil masa selama enam bulan untuk siap sepenuhnya.


ULASAN: Susah rupanya pemimpin UMNO mahu berubah

Geli hati melihat beberapa pimpinan utama UMNO menelan bulat-bulat umpan yang dilempar Naib Presiden PAS kelmarin.

Dalam satu ceramah oleh Dato’ Mohd Amar Abdullah, beliau sinis menyebut Singapura lebih maju kerana tiada UMNO di sana. Ayat ini nampaknya tertusuk ke lubuk hati yang paling dalam bagi pimpinan UMNO.

Apa tidaknya, pimpinan Pemuda, calon Menteri Besar, Dato’ Seri Hasni Mohammad dan terbaru Presiden UMNO, Dato’ Seri Dr Ahmad Zahid Hamidi sendiri. Mereka cukup beremosi apabila disebut ‘Singapura maju tanpa UMNO’.

Sedangkan sekian lama, mereka memperleceh Negeri Kelantan, menghina sosio-ekonomi Kelantan dengan pelbagai ejekan. Namun apabila terusik sedikit ego mereka, masing-masing mendada bangun menunjukkan amarah.

Pimpinan Pemudanya menyebut Singapura bernasib baik kerana tiada pembangkang seperti PAS. Ini sudahpun menjadi bahan lelucon warganet kerana Exco Pemuda UMNO Malaysia yang juga Ketua Pergerakan Pemuda Umno Kelantan itu seakan-akan lupa siapa kerajaan dan siapa pembangkang di Malaysia ketika ini. Lucu dan tohor.

Selepas itu nampaknya Dato’ Seri Hasni sendiri pula menelan umpan ini. Oriental Daily melaporkan beliau menyebut, “If Singapore had UMNO, it would be more developed than it is now”. Ini juga menjadi bahan kepada kritikan dan hentaman kuat rakyat.

Kata-kata sombong beliau itu, dalam masa beberapa jam sahaja dimuat naik dalam laman berita media sosial, dikecam ribuan rakyat daripada latar belakang urban dan sub-urban. Masing-masing menempelak Hasni. Middle class citizen Johor kelihatan semakin muak dan jelak dengan perangai pimpinan UMNO ini.

Kemuncak kepada fenomena ‘koyak’ UMNO dalam isu ‘Singapura maju tanpa UMNO’ adalah Presiden mereka sendiri yang membalas sindiran Dato’ Amar.

Kata beliau, kononnya Singapura lebih maju berbanding Malaysia kerana negara itu tidak diperintah oleh UMNO, disifatkannya sebagai alasan tidak berintelektual untuk memperkecilkan pihak lawan.

“Kalau kita mahu memperkecilkan lawan atau rakan politik lain, saya fikir gunakanlah alasan yang lebih intelektual,” ucap Zahid di Tangkak.

Wah-wah Dato’ Seri, masa pimpinan UMNO segenap peringkat menghina Kelantan, tanpa asas fakta, apatah lagi nilai intelektual, Dato’ Seri senyum sahaja. Tetapi bila dicubit sedikit oleh kami, seluruh hulubalang parti dan Dato’ Seri sendiri melompat?

Itulah dia UMNO, yang hidupnya sentiasa mahu dipuja dan dipuji, yang terus merasa hebat walaupun pernah ditunjuk jalan keluar Putrajaya oleh pengundi pada PRU-14 lalu.

Susah rupanya mahu insaf ini. Kalau ada pun perasaan itu, ia hanya sebentar sewaktu poket kosong, tiada projek, ‘jalan sepak kertas’ dan kuasa politik negara berada di tangan orang.

Setelah beroleh kembali sedikit ruang kuasa, ada yang kembali gila. Rakyat dilupa. Apa pun hari ini, rakyat ketawa, umpan ‘UMNO tiada di Singapura’, nampaknya mengena.

UMNO sentiasa mahu dipuja dan dipuji, egonya koyak dek umpan sindiran.

Mohd Azreen Mustapha
Darulnaim Research Centre

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Najib patut akui sahaja ‘Cash is King’

Bekas Perdana Menteri Datuk Seri Najib Razak.

Saya nak betulkan penggunaan bahasa dan pemahaman salah bekas Perdana Menteri Datuk Seri Najib Razak mengenai ‘Cash is King’ melalui perspektif dan pemahaman saya.

Saya bukan nak membela Najib, sekadar membetulkan pemahaman salah beliau mengenai ‘Cash is King’.

Selebihnya kita cerita lain kali.

Dari segi makna frasa ‘Cash is King’, Najib sepatutnya tidak perlu nak ubah dengan menyebut ‘Wang (tunai) itu Rakyat.’

Satu dunia sudah faham maksud ‘Cash is King’, nak ubah buat apa lagi. Bila ubah jadi ‘Cash is People’, orang terkejut, keliru dan tak boleh dielakkan ia menjadi bahan jenaka popular mengalahkan Sepahtu.

Sebetulnya, ini bukan kali pertama Najib cakap benda yang sama ini. Cuma, sebelum ini tiada sesiapa pun orang Najib menasihati atau membetulkan pemahaman salahnya ini.

Saya rasa apa yang Najib patut buat ialah beliau perlu secara gentleman mengaku memang betul ‘Cash is King’ kerana hakikatnya dengan wang, apa juga boleh dilakukan dan bermacam-macam masalah boleh diselesaikan.

Dengan wang, yang dilambangkan sebagai raja itu, ia boleh digunakan untuk membantu apa juga masalah rakyat. Di sini lah baru ‘Rakyat’ timbul.

Tidak ada duit cakap kosong sahajalah. Jadi, ‘Cash is King’.

Ini yang patut Najib cakap, bukan nak ubah ‘Cash itu Rakyat’. Najib sebenarnya cuba jelaskan maksud ‘Rakyat’ itu tetapi mesej tak sampai dan sukar diterima sebab premis asasnya sudah salah.

Sekali lagi, saya hanya menulis dari segi bahasa dan pemahaman frasa ‘Cash is King’, tidak lebih daripada itu. Sama ada cakap diterjemah kepada tindakan, itu di luar skop tulisan ini.

Itu sahaja

Mior Kamarul Mior Shahid
Bekas Ketua Pengarang


Polis siasat mural gadis bogel

Polis sudah membuka kertas siasatan berhubung lukisan mural tidak senonoh di dinding Balai Seni Sasaran Kuala Selangor yang tular di media sosial kerana memaparkan gambar tiga gadis berbogel.

Ketua Polis Daerah Kuala Selangor Superintendan Ramli Kasa berkata, satu laporan polis telah dibuat oleh orang awam pada jam 10 malam semalam berhubung lukisan itu.

Katanya, siasatan awal mendapati projek seni lukis yang mendapat kelulusan Majlis Daerah Kuala Selangor (MDKS) pada 22 Mac lalu telah dimulakan oleh Persatuan Kesenian Sasaran Kuala Selangor pada 12 April.

“Bagaimanapun pihak MDKS tidak secara jelas diberitahu apakah bentuk atau jenis mural yang akan dilukis pada dinding tersebut,” katanya dalam kenyataan hari ini.

Ramli berkata, soal siasat terhadap pelukis itu menyatakan bahawa mural berkenaan belum siap sepenuhnya dan perlu dilukis mengikut lapisan demi lapisan, serta tidak bertujuan menghina mana-mana pihak.

Kes disiasat mengikut Seksyen 427 Kanun Keseksaan kerana melakukan khianat kepada harta benda dan Seksyen 233 Akta Komunikasi dan Multimedia 1998 kerana perbuatan berkongsi atau menyebarkan kandungan lucah.

Pegawai Majlis Daerah Kuala Selangor berbincang dengan pelukis mural gadis bogel di Balai Seni Sasaran Kuala Selangor, hari ini. – Gambar FB

Sementara itu, MDKS dalam kenyataan di laman Facebook, memaklumkan pihaknya menerima maklumat awal pada 7 malam bahawa lukisan terbabit masih 20 peratus dalam proses lakaran dan lukisan terbabit telah tular di media sosial.

Sehubungan itu, MDKS mengarahkan pelukis menyiapkan lukisan bahagian yang sensitif tersebut dengan kadar segera dalam tempoh tiga jam.

“Lukisan tersebut disiapkan pada 10 malam iaitu 40 peratus siap dan dijangka siap sepenuhnya pada atau sebelum 26 April ini,” kata kenyataan itu.


Saya masih berpegang dengan keputusan untuk berehat: Azmin

Keputusan untuk berehat daripada pentas politik masih kekal lagi, kata Datuk Seri Mohamed Azmin Ali.

Azmin yang juga Ahli Dewan Undangan Negeri (ADUN) Bukit Antarabangsa memberi bayangan tidak akan mempertahankan kerusinya pada Pilihan Raya Negeri (PRN) Selangor nanti memandangkan sudah lama berkhidmat di kawasannya sebelum ini.

“Saya sudah maklumkan sebelum ini bahawa saya mahu berehat. Saya sudah berkhidmat selama tujuh penggal, satu penggal di Ulu Kelang, tiga penggal di Bukit Antarabangsa dan Gombak.

“Keputusan itu (berehat) saya buat enam bulan lalu sejurus selepas pilihan raya. Saya masih berpegang kepada keputusan tersebut,” katanya dipetik laporan media.

Azmin terdahulu menghadiri Majlis Rumah Terbuka Aidilfitri Perikatan Nasional (PN) di Dewan Raja Muda Musa, Kompleks Belia dan Kebudayaan Negeri Selangor malam tadi.

Menurutnya, beliau secara peribadi mahu memberi laluan kepada calon muda yang berpotensi dalam PN untuk bertanding.

“Maka saya rasa sudah sampai masanya untuk saya memberi laluan kepada tokoh muda yang ramai berpotensi, saya akan terus memberikan khidmat dan sumbangan kepada Perikatan Nasional.

“Dan inilah yang sedang saya lakukan, saya lihat sambutan kepada PN semakin mantap dan kukuh,” katanya lagi.

Pada masa sama, beliau turut mengulas mengenai dakwaan akan bertanding di Dewan Undangan Negeri (DUN) Morib sebagaimana dilaporkan sebuah portal berita.

“Saya terima banyak permintaan bukan sahaja DUN Morib tetapi beberapa DUN di Selangor. (Sekiranya dicalonkan) saya serah kepada kepimpinan parti,” katanya lagi.

Pemimpin utama PN turut hadir memeriahkan majlis tersebut yang dihadiri ribuan warga Selangor, turut hadir Pengerusi PN, Tan Sri Muhyiddin Yasin.


Muhyiddin sasaran sebenar PH-BN untuk bunuh karakter Bersatu, PN

Ahli Parlimen Perikatan Nasional (PN) Machang, Wan Ahmad Fayhsal Wan Ahmad Kamal mendedahkan sasaran sebenar kerajaan Pakatan Harapan-Barisan Nasional (PH-BN) untuk dianiaya melalui pertuduhan di mahkamah adalah Pengerusi PN, Tan Sri Muhyiddin Yassin.

Beliau yang juga Ketua Armada Bersatu Malaysia berkata tindakan ke atas pemimpin PN dan Bersatu sekarang ini merupakan politik balas dendam dan penganiayaan terhadap lawan yang tidak senada dengan kerajaan PH-BN.

Oleh itu, Timbalan Ketua Pemuda PN itu berkata, parti itu tidak terkejut sekiranya Muhyiddin juga turut sama diheret ke mahkamah seperti dilakukan terhadap Ketua Penerangan Bersatu, Datuk Wan Saiful Wan Jan.

“Sasaran sebenar ialah Tan Sri Muhyiddin Yassin. Kami tidak terkejut kalau Tan Sri Muhyiddin juga akan diheret sama seperti Datuk Wan Saiful selepas ini. Mereka mahu lumpuhkan Bersatu dalam apa jua cara sekali pun.

“Ini bukan pertama kali Bersatu berdepan dengan ancaman seperti ini dan kami tidak akan berganjak walau sedikit pun dalam berdepan dengan tekanan politik ini,” kata Wan Ahmad Fayhsal dalam satu kenyataan.

Semalam, ketikam mengulas pertuduhan terhadap Wan Saiful, Muhyiddin berkata kerajaan campuran PH-BN sedang melakukan pendakwaan terpilih secara terancang untuk melemahkan musuh politik mereka dengan menyasarkan parti lawan

Katanya wujud perancangan terang-terangan pihak kerajaan untuk memberi tekanan kepada parti pembangkang menjelang Pilihan Raya Negeri (PRN) yang bakal diadakan tidak lama lagi dan parti Bersatu antara sasaran utama kerana menyedari rakyat menolak kerajaan campuran.

Pendakwaan terpilih ini berlaku ketika kerajaan PH dan BN dilihat semakin gagal dalam menyelesaikan masalah rakyat dan bakal ditolak dalam pilihan raya di enam buah negeri yang akan berlangsung tidak berapa lama lagi.

“Bersatu sebenarnya telah menjangkakan bahawa inilah yang akan dilakukan oleh kerajaan PH-BN untuk melumpuhkan Bersatu setelah melihat sokongan kepada Bersatu dan PN semakin kuat dalam PRU-15,” kata Muhyiddin.

Mengulas lanjut, Wan Ahmad Fayhsal berkata pertuduhan ke atas Wan Saiful jelas bersifat politik bertujuan menekan musuh politik kerajaan, khususnya pembangkang, untuk membunuh karakter Bersatu dan PN yang mendapat sokongan majoriti rakyat negara ini.

Pada masa sama, beliau berkata Armada kesal kerana Wan Saiful dipanggil ke ibu pejabat Suruhanjaya Pencegahan Rasuah Malaysia (SPRM) kelmarin, namun setelah hadir beliau ditahan serta-merta dan diberitahu akan didakwa semalam.

“Beliau tidak dapat membuat persediaan sewajarnya dan ia bertujuan untuk memalukan beliau. Ini merupakan satu pendakwaan politik yang berlapis dendam dan berniat jahat untuk menekan pembangkang.

“Demi mengalih perhatian rakyat dan dunia kepada kes-kes yang lebih besar seperti kapal tempur LCS yang masih belum didakwa pelaku utamanya, kes mahkamah 47 pertuduhan melibatkan Timbalan Perdana Menteri – pendakwaan terpilih ini dicipta.

“Ianya jelas sekali satu tindakan bacul dan keanak-anakan serta satu taktik politik yang zalim,” katanya lagi.


PH enggan ulas pendedahan bekas AG, DAP kata Tommy Thomas bukan ahli

Pakatan Harapan (PH) enggan mengeluarkan sebarang ulasan berhubung pendedahan yang dibuat Pasukan Petugas Khas (STF) terhadap buku memoir Tan Sri Tommy Thomas.

Walaupun bekas Peguam Negara (AG) itu dilantik semasa kerajaan PH berkuasa sebelum ini, Setiausaha Agung DAP, Anthony Loke berkata Thomas bukan ahli parti politik dan tidak ada keperluan untuk mereka mengulas berhubung hasil siasatan tersebut.

“Kami tidak perlu menjawab untuk Thomas. Dia adalah bekas AG (Peguam Negara) dan dia bukan pemimpin PH. Dia juga bukan ahli mana-mana parti politik,” katanya yang percaya Thomas akan dapat mempertahankan dirinya sendiri katanya dipetik laporan BH.

Terdahulu, STF mendedahkan hasil siasatan melibatkan buku kontroversi ditulis oleh Thomas tersebut.

Dalam pada itu, Loke berkata pihaknya tidak akan terperangkap dengan isu yang dimainkan berkaitan bekas AG itu yang diyakini bermotifkan politik.

“Kita tahu (Perdana Menteri Datuk Seri Ismail Sabri) menggunakan isu ini sebagai peluru.

“Kita tahu mereka mahu mempolitikkan ini dan memanfaatkannya untuk pilihan raya, jadi kami tidak akan jatuh ke dalam perangkap itu,” katanya.

Hasil siasatan STF kini didedahkan kepada awam apabila Kabinet menyahklasifikasikan hasil siasatan itu pada 13 Oktober lalu.

STF turut mengesyorkan Tommy disiasat mengikut Seksyen 203A Kanun Keseksaan (membocorkan maklumat) dan Seksyen 8 Akta Rahsia Rasmi 1072.


Muhyiddin umum benar KWSP bersasar jika PN Kerajaan Pusat

Perikatan Nasional memberi jaminan akan membenarkan pengeluaran Kumpulan Wang Simpanan Nasional (KWSP) secara bersasar sekiranya dipilih membentuk Kerajaan Pusat pada Pilihan Raya Umum Ke-15 (PRU-15), Sabtu ini (19 November 2022).

Pengerusi Perikatan Nasional Tan Sri Muhyiddin Yassin memberi jaminan itu – walaupun ianya tiada dalam manifesto – ketika berucap pada Jelajah PN BEST Parlimen Tambun di Ipoh, Perak, malam tadi (13 November 2022).

Sebelum ini, pada 6 November lalu, ketika majlis menjawab soalan peserta pada dialog sempena pelancaran manifesto Perikatan Nasional di Shah Alam, Muhyiddin hanya berkata Perikatan Nasional akan mempertimbangkan pemberian KWSP bersasar itu jika menang PRU-15 ini.

“Antara perkara yang berbangkit ialah minta supaya abah ni benarkan lagi sekali pengeluaran KWSP.

“Tak ada dalam manifesto… tapi dulu pun kita buat pun tak ada dalam manifesto insya-Allah bila mana kita menang antara perkara yang kita akan lihat balik semula ialah tentang KWSP bersasar.

“Kalau kita lihat yang dahulu, kita dah benarkan berapa kali… I-Sinar, I-Lestari… walaupun awalnya agak sukar tapi lepas itu dipersetujukan,” katanya pada majlis dialog itu.

Bagaimanapun, malam tadi, Muhyiddin secara rasmi mengumumkan pengeluaran KWSP bersasar akan dibenarkan jika Perikatan Nasional menang dan membentuk Kerajaan Pusat.

“Kami (Perikatan Nasional) akan melaksanakan KWSP bersasar… maknanya kalau mereka memerlukan… ada lagi dana dalam KWSP… boleh dikeluarkan sebahagiannya kita akan benarkan ia dikeluarkan.

“Arahan daripada pihak kerajaan, Kabinet, maka KWSP perlu mengeluarkan. Insya-Allah mungkin dalam mesyuarat Jemaah Menteri yang pertama jika Perikatan Nasional menang dan menubuhkan Kerajaan Pusat isu KWSP dibenarkan,” katanya.

Muhyiddin yang juga bekas Perdana Menteri kelapan berkata rakyat sudah tidak mahu menunggu lagi sekarang untuk membuat perubahan kehidupan mereka setelah melalui zaman gelap pandemik Covid-19.

Sehubungan itu, Muhyiddin meminta pengundi, khususnya anak muda, keluar beramai-ramai mengundi Perikatan Nasional bagi menubuhkan sebuah Kerajaan Persekutuan yang Prihatin, Bersih dan Stabil, pada 19 November ini.


Jangkitan Covid-19 naik: 2,605 positif, enam kematian semalam

Penularan wabak Covid-19 di seluruh negara kembali menunjukkan trend peningkatan selepas sambutan Aidilfitri apabila sebanyak 2,605 jangkitan baharu dilaporkan dalam tempoh 24 jam semalam (Selasa, 10 Mei 2022).

Ianya meningkat sebanyak 359 kes berbanding 2,246 yang direkodkan pada Isnin, menurut data dikeluarkan Kementerian Kesihatan (KKM) tengah malam tadi.

Jumlah itu menjadikan kumulatif positif sejak Januari 2020 meningkat kepada 4,463,740 kes, dengan 4,405,197 pesakit telah sembuh.

Daripada jumlah jangkitan baharu semalam, 1,734 kes melibatkan individu yang telah menerima suntikan dos penggalak vaksin Covid-19; 517 kes (penerima dua dos); 293 kes (individu tidak divaksinasi); dan 61 kes (individu belum lengkap divaksinasi).

Data laman sesawang CovidNOW kendalian KKM menunjukkan 13 daripada 16 negeri dan Wilayah Persekutuan merekodkan peningkatan kes harian berbanding Isnin, namun nisbahnya masih kecil.

Sehingga semalam, sebanyak 22,953 kes masih aktif, meningkat 585 kes berbanding 22,368 pada Isnin.

Jumlah pesakit Covid-19 yang menjalani kuarantin di rumah juga meningkat daripada 21,230 pada Isnin kepada 21,612 semalam, manakala 24 pesakit ditempatkan di PKRC (empat pesakit pada Isnin).

Pesakit Covid-19 yang dimasukkan ke hospital semalam turut meningkat kepada 1,250 berbanding 1,065 pada Isnin, manakala 67 lagi dirawat di unit rawatan rapi (ICU), termasuk 38 daripadanya yang memerlukan alat bantuan pernafasan.

Sementara itu, KKM turut memaklumkan enam pesakit meninggal dunia akibat komplikasi Covid-19 semalam, termasuk tiga kes kematian di luar fasiliti kesihatan atau kes ‘brought in death’ (BID).

Jumlah itu menjadikan kumulatif kematian sejak Mac 2020 hingga semalam meningkat kepada 35,590 kes, termasuk 7,536 kes BID.

Dua daripada kes kematian itu direkodkan di Kuala Lumpur, manakala masing-masing satu di Johor, Kedah, Perlis dan Selangor.

Pecahan kes berkaitan Covid-19 di setiap negeri sehingga 10 Mei 2022.


Dua pelakon tak sempat sambut Aidilfitri, positif Covid-19

Dua pelakon popular, Nora Danish dan Tiz Zaqyah tidak sempat menyambut Aidilfitri kali ini selepas mereka disahkan positif Covid-19 dan terpaksa diasingkan daripada orang awam.

Kedua-dua mereka membuat kenyataan yang dikongsi dalam akaun Instagram hari ini dan memberitahu diarahkan supaya menjalani kuarantin di kediaman masing-masing.

“Dukacitanya nak maklumkan Nora didapati positif Covid-19 pada hari ini. Semalam, Nora ada buat ujian calitan kerana mempunyai kontak rapat kategori C.

“Keputusan pagi tadi mendapati saya positif walaupun tiada sebarang simptom.

“Sekarang Nora kuarantin sendiri dalam bilik agar anak-anak dan suami selamat. Mereka juga sudah melakukan ujian calitan,” kongsi Nora dalam laman Instagramnya.

Nora juga menggesa sesiapa yang ada kontak rapat dengannya 4 hingga 8 Mei lalu supaya melakukan ujian Covid-19.

“Bagi sesiapa yang ada jumpa saya antara 4 hingga 8 Mei lalu, tolong lakukan ujian calitan, jaga diri dan maafkan saya,” katanya.

Sementara itu, Tiz Zaqyah turut berkongsi dia mengalami simptom seperti batuk dan badan menggigil.

“Semuanya bermula ketika saya mengalami batuk dan badan menggigil. Saya dapat rasakan keadaan badan saya tidak seperti selalu,” katanya.


Zahid guna platform PAU ‘tuntut keadilan’ buat Najib, bukan rakyat

Belum habis lagi menggunakan platform parti untuk menyelamatkan ‘kluster mahkamah’, Presiden UMNO Datuk Seri Ahmad Zahid Hamidi menggunakan Perhimpunan Agung UMNO (PAU) 2022 bagi ‘membebaskan’ Datuk Seri Najib Razak yang kini menjalani hukuman penjara 12 tahun.

Zahid dalam ucapannya pada PAU hari ini (13 Januari 2023) menuntut “perbicaraan adil” untuk bekas Presiden UMNO dan bekas Perdana Menteri yang kini menjadi banduan di Penjara Kajang.

Dalam ucapan dasar nya, Zahid, yang kini timbalan kepada Perdana Menteri Datuk Seri Anwar Ibrahim, menegaskan Najib kekal sebagai mangsa penindasan politik dan pendakwaan terpilih.

“Apabila fenomena Bossku melanda negara, sekumpulan kecil pemimpin UMNO terus membantah Bossku.

“Isu mahkamahnya berulang, walaupun kita tahu ia adalah pendakwaan politik dan terpilih. Sekarang dia keseorangan di sana,” kata Zahid, merujuk kepada lokasi semasa Najib di Penjara Kajang.

“Kami menuntut agar dia diberi keadilan di mahkamah. Kami menuntut agar perbicaraan yang adil diberikan kepada Najib,” katanya kepada kira-kira 3,000 perwakilan di Pusat Dagangan Dunia Kuala Lumpur, menurut laporan MalayMail.

Tambahnya, Najib merupakan salah seorang juru kempen utama yang melonjakkan prestasi UMNO dalam beberapa pilihan raya negeri selepas parti itu dan Barisan Nasional mengalami kekalahan bersejarah pada Pilihan Raya Umum (PRU) 2018.

Najib dihantar ke Penjara Kajang pada 23 Ogos tahun lepas selepas Mahkamah Persekutuan mengekalkan sabitan atas kesalahan menggelapkan RM42 juta daripada firma pelaburan milik kerajaan, SRC International Sdn Bhd dan menjatuhkan hukuman penjara 12 tahun dan denda RM210 juta.

Sebelum itu, Najib bebas berkeliaran di negara ini dan Singapura sementara menunggu rayuan terakhirnya. Dua Pilihan Raya Negeri (PRN) menyaksikan UMNO/BN merampas semula Johor dan Melaka pada 2022 dan 2021.

Anak perempuan Najib, Nooryana Najwa, yang menjadi tumpuan pada PAU hari ini,mendakwa ketidakhadiran bapanya pada PRU-15 November lalu amat dirasai oleh akar umbi parti.

“Sepanjang PRU-15 ini, di peringkat akar umbi pun tidak semeriah dahulu. Datuk Najib kini hanya mahu satu perkara, mengembalikan semangat dalam UMNO dan rakyat.

“Dia tahu bahawa dia tidak bersalah, dan semangat juangnya masih kuat walaupun dalam penjara,” dakwanya.

Bagaimanapun, Najib masih mempunyai beberapa pertuduhan rasuah yang belum selesai di mahkamah yang berkaitan dengan skandal kewangan 1MDB berjuta-juta dolar.

Dia juga tidak berputus asa dalam usahanya untuk keluar dari penjara dan telah memfailkan aduan antarabangsa berhubung sabitan SRC dengan Kumpulan Kerja Majlis Hak Asasi Manusia Pertubuhan Bangsa-Bangsa Bersatu mengenai Penahanan Sewenang-wenang di samping semakan keputusan Mahkamah Persekutuan yang dijadualkan untuk didengari pada 19 Januari ini.


Kebimbangan kebebasan bersuara disekat meningkat bawah kerajaan Anwar: Media Singapura

Kebimbangan semakin meningkat dalam kalangan kumpulan masyarakat sivil di Malaysia terhadap kebebasan bersuara sejak Datuk Seri Anwar Ibrahim menjadi Perdana Menteri empat bulan lalu.

Walaupun menghabiskan beberapa dekad berkempen di platform reformasi, yang antara lain menjanjikan kebebasan awam yang lebih besar, beliau dan gabungan Pakatan Harapan (PH) yang dipimpinnya tidak banyak berbuat untuk mengubah undang-undang yang dianggap menindas yang telah lama digunakan oleh kerajaan terdahulu terhadap pengkritik mereka.

Anggota parti gabungan Anwar sendiri sebelum ini telah ditangkap atau dipenjarakan di bawah undang-undang keselamatan Malaysia dan Akta Hasutan ketika mereka berada di pihak pembangkang, lapor Straits Times (ST) Singapura.

Perhimpunan awam yang disiasat oleh polis, siasatan berhubung kritikan dalam talian dan gesaan oleh ahli politik kerajaan Pakatan Harapan-Barisan Nasional (PH-BN) untuk menggunakan undang-undang hasutan era kolonial semuanya berterusan di bawah pentadbiran Anwar sejak beliau berkuasa pada November 2022.

Di tengah-tengah langkah ini adalah tindakan beliau sendiri terhadap pengkritik politik daripada pembangkang – Perikatan Nasional (PN).

Saman fitnah dan laporan fitnah jenayah telah difailkan terhadap mereka, termasuk terhadap Pengerusi PN yang juga bekas Perdana Menteri kelapan, Tan Sri Muhyiddin Yassin.

Menurut laporan itu, Lawyers for Liberty (LFL), kumpulan peguam yang mendesak kebebasan sivil, berkata baru-baru ini bahawa menggunakan polis untuk melindungi Anwar daripada kritikan adalah “melanggar undang-undang dan zalim”.

“Adakah Anwar lupa bahawa semasa era Najib (Datuk Seri Najib Razak), PH pembangkang ketika itu berada di penghujung penyiasatan polis yang sama kerana kritikan terhadap Najib?

“Adakah Anwar dan gabungan politiknya tidak belajar apa-apa daripada penganiayaan yang mereka hadapi ketika itu?” kata Pengarah LFL, Zaid Malek dalam satu kenyataan.

Pihak berkuasa juga telah ‘mengejar’ individu yang berada di belakang kritikan dalam talian yang ditujukan kepada kerajaan, kerana mereka bercadang untuk mengukuhkan peruntukan kontroversi di bawah Akta Komunikasi dan Multimedia bagi mengawal selia media sosial.

Individu yang menyertai perarakan Wanita pada awal Mac dan perhimpunan menyokong Muhyiddin selepas beliau ditahan sebentar di Ibu Pejabat Suruhanjaya Pencegahan Rasuah Malaysia, turut disiasat oleh pihak berkuasa, lapor ST lagi.

Walaupun, pemimpin kerajaan Anwar telah mengulangi komitmen mereka terhadap kebebasan awam, tetapi telah memilih untuk mengutamakan cabaran ekonomi dan kestabilan politik sebagai agenda utama mereka.

Ini sebahagiannya disebabkan oleh Anwar mengetuai kerajaan campuran, yang ahlinya termasuk bekas musuh – BN – yang dipimpin oleh UMNO. BN lah yang memperkenalkan dan menggunakan banyak peruntukan yang mengehadkan kebebasan awam.

Pengarah Eksekutif Kumpulan Hak Suara Rakyat Malaysia (Suaram), Sevan Doraisamy, bagaimanapun berkata, memberi tumpuan kepada isu ekonomi tidak bermakna perkara hak asasi manusia harus diketepikan.

“Kami tidak menjangkakan perubahan dalam sekelip mata tetapi pada masa yang sama ia tidak harus ditangguhkan lagi,” katanya.

Timbalan Pengarah Urusan Bower Group Asia, Asrul Hadi Abdullah Sani berkata walaupun kumpulan masyarakat sivil perlu belajar untuk lebih bersabar dengan Anwar, penggunaan undang-undang semasa yang menindas lawan politik masih menghantar mesej yang salah dan “mencemarkan agenda reformis pentadbiran” .

Kerajaan Anwar menghadapi ujian penting terhadap prestasinya kerana ahli gabungannya yang kini disertai BN dan UMNO akan berdepan enam pilihan raya negeri (PRN) yang dijadualkan Julai depan, sebagai rakan kongsi, selepas bertahun-tahun menjadi musuh politik.


Selepas pecat-memecat, UMNO umum pemilihan parti bermula 1 Februari depan

Pemilihan parti UMNO akan bermula pada 1 Februari selepas tertangguh hampir setahun lebih atas alasan bagi menghadapi Pilihan Raya Umum Ke-15 (PRU-15) yang lalu.

Pengumuman tarikh pemilihan parti itu dibuat sebaik sahaja UMNO menjalankan operasi pecat-memecat pemimpin dan ahli-ahli malam tadi dengan menyaksikan beberapa nama besar disingkirkan dan digantung keahlian.

Setiausaha Agung UMNO, Datuk Seri Ahmad Maslan, berkata ia membabitkan mesyuarat dan pemilihan bagi jawatankuasa cawangan, pemuda, wanita dan puteri cawangan yang berlangsung sehingga 26 Februari iaitu selama 26 hari.

Sementara mesyuarat perwakilan dan Pemilihan Jawatankuasa UMNO Bahagian bersama Pemilihan Ahli MKT UMNO akan diadakan serentak di seluruh negara pada 18 Mac depan.

“Mesyuarat Perwakilan dan Pemilihan Jawatankuasa Wanita UMNO, Pergerakan Pemuda dan Puteri UMNO Bahagian bersama Pemilihan EXCO Wanita, EXCO Pergerakan Pemuda dan EXCO Pergerakan Puteri UMNO Pusat akan diadakan serentak di seluruh negara pada 11 Mac,” katanya dalam kenyataan.

Beliau berkata, Ketua UMNO Bahagian Johor Bharu, Tan Sri Shahrir Ab Samad dilantik sebagai Pengerusi Jawatankuasa Pemilihan UMNO 2023 (JPU 2023) dan Setiausaha Veteran UMNO, Datuk Mustapha Yaakub dilantik sebagai Setiausaha JPU 2023.

“Tarikh pendaftaran bagi calon-calon untuk pertandingan di Bahagian dan Pusat adalah bermula pada 13 Februari 2023 dan ditutup pada 26 Februari 2023 jam 5 petang.

“Kenyataan terperinci mengenai hal ini akan dimaklumkan kemudian,” katanya.

UMNO pertama kali menangguhkan pemilihannya yang sepatutnya diadakan pada 2021 sehingga tempoh 18 bulan, berakhir Disember 2022.

Namun pada akhir tahun lalu, UMNO meminda Fasal 10.16 perlembagaanya dan membenarkan penangguhan sekali lagi pemilihan iaitu enam bulan selepas pilihan raya peringkat Dewan Rakyat.

Tarikh akhir pemilihan UMNO terkini adalah pada 19 Mei 2023.


LHDN tunggu Najib bayar cukai selama 8 bulan sebelum isytihar bankrap

Datuk Seri Najib Razak diberi peluang selama lapan bulan untuk membayar tunggakan cukainya sebelum langkah memfailkan notis kebankrapan pada 4 Februari lalu, kata Lembaga Hasil Dalam Negeri (LHDN).

LHDN memberitahu Mahkamah Tinggi Kuala Lumpur tindakan tersebut tidak melibatkan sebarang campur tangan politik seperti yang didakwa oleh bekas Perdana Menteri tersebut.

Peguam Kanan Hasil Norhisham Ahmad berhujah, prosiding pembayaran tunggakan cukai yang difailkan terhadap bekas Perdana Menteri merupakan proses biasa yang dilaksanakan oleh LHDN.

Malah, LHDN memberitahu agensi itu mempunyai hak sejak dahulu lagi untuk menguatkuasakan perintah mahkamah dalam kes-kes yang melibatkan kegagalan pembayaran cukai.

“Kami bukannya memfailkan permohonan dalam keadaan tergesa-gesa melainkan LHDN telah menunggu selama hampir lapan bulan namun tiada perbincangan dilakukan bagi membolehkan tunggakan itu dijelaskan,” jelas Norhisham.

Hujah beliau, selepas Mahkamah Tinggi mengeluarkan penghakiman terus pada 22 Julai tahun lalu, pihaknya telah menunggu selama lapan bulan agar Najib membayar tunggakan cukai pendapatan.

Sementara itu, peguam Najib, Tan Sri Muhammad Shafee Abdullah membantah pelaksanaan pembayaran tunggakan itu atas alasan pihaknya telah membuat rundingan semula mengenainya.

Bagaimanapun jelas beliau, rundingan itu tidak berjaya dan LHDN meneruskan dengan memfailkan notis kebankrapan terhadap anak guamnya dalam keadaan tergesa-gesa.

Hujah Shafee, tindakan itu akan menyebabkan Najib kehilangan segala-galanya termasuk pencen, kedudukan dalam politik manakala harta-hartanya akan dilelong.

Hakim Datuk Ahmad Bache menetapkan Isnin ini bagi keputusan permohonan Najib untuk menangguhkan pelaksanaan pembayaran tunggakan cukai iaitu sebelum rayuannya didengar di Mahkamah Rayuan pada 16 Jun ini.

Najib merayu keputusan Mahkamah Tinggi pada 22 Julai tahun lalu yang membenarkan permohonan LHDN untuk mendapatkan penghakiman terus bagi menuntut tunggakan cukai pendapatan tambahan berjumlah RM1.69 bilion.

Hakim Ahmad mengarahkan beliau membayar tunggakan cukai tambahan itu bagi tempoh 2011 hingga 2017 atas alasan tunggakan itu merupakan hutang kepada negara yang perlu dijelaskan.

Pada 31 Mei lalu, Najib itu memfailkan permohonan untuk membatalkan notis kebankrapan dan menggantung prosiding tersebut.

Berdasarkan notis berkenaan, Najib perlu membayar RM1.69 bilion dengan lima peratus kadar faedah setahun atas jumlah baki dari 22 Julai tahun lalu (tarikh keputusan Mahkamah Tinggi) hingga 4 Februari lalu iaitu RM45.9 juta serta kos RM15,000.

Setakat 4 Februari lalu, jumlah itu menjadi RM1,738,804,204.16.


Lawatan Menteri Agama ditaja Liga Dunia Islam

Dakwaan mengatakan Datuk Seri Dr Zulkifli Mohamad Al-Bakri menyalahguna dana kerajaan dalam lawatan ke Arab Saudi tidak benar, sebaliknya Liga Dunia Islam (MWL) menaja penuh lawatan Menteri Hal Ehwal Agama tersebut.

Zulkifli menyangkal tohmahan yang dibuat dalam media sosial yang tular berhubung pesawat khas yang dinaiki delegasinya ketika lawatan tersebut.

“Saya menaiki penerbangan SAUDIA Airlines dari Kuala Lumpur ke Riyadh, sama seperti penumpang lain…penerbangan daripada Riyadh ke Madinah seperti dalam video itu diuruskan sepenuhnya oleh MWL,” katanya dipetik Bernama.

Mengulas lanjut, Zulkifli berkata beliau dijemput untuk ke Madinah dengan menaiki pesawat khas sejurus selepas Gabenor Madinah Putera Faisal bin Salman bin Abdulaziz Al Saud mengetahui bahawa beliau seorang Menteri berkelulusan Universiti Islam Madinah.

“Ini berikutan jemputan Diraja oleh Gabenor Madinah, Yang Mulia Putera Faisal bin Salman bin Abdulaziz Al Saud kepada saya untuk bertemu baginda di Madinah,” katanya.

“Baginda amat sukacita apabila mendapat tahu ada seorang Menteri daripada Malaysia, berkelulusan Universiti Islam Madinah, telah datang ke Arab Saudi atas urusan negara. Atas sebab itulah jemputan diraja dizahirkan berserta dengan pesawat berkenaan…begitulah sebagaimana yang saya dimaklumkan,” katanya.

Dalam pada itu Zulkifli berpandangan bahawa tajaan lawatan itu merupakan tanda penghormatan kerajaan Arab Saudi dan pihak MWL kepada kerajaan Malaysia.

MWL yang ditubuhkan pada 1962 merupakan sebuah badan bukan kerajaan Islam yang berpangkalan di Makkah, dibiayai sepenuhnya kerajaan Arab Saudi.

Lawatan yang bermula Jumaat lepas hingga 18 April ini bertujuan memperkukuh kerjasama dalam hal ehwal Islam serta ibadah haji dan umrah sebagaimana yang dimeterai dalam memorandum persefahaman (MoU) hasil kunjungan Perdana Menteri, Tan Sri Muhyiddin Yassin pada Mac lepas.


Trafik lancar di lebuh raya utama pada hari raya ketiga

Aliran trafik di semua lebuh raya utama bergerak lancar dan terkawal berikutan jumlah kenderaan berkurangan pada hari ketiga sambutan Aidilfitri, hari ini.

Lembaga Lebuhraya Malaysia (LLM) di laman Twitter melaporkan trafik masih lancar di kedua-dua arah di sepanjang lebuh raya bagi sektor utara, selatan dan timur termasuk lokasi-lokasi di sekitar plaza tol setakat 10 pagi, lapor Bernama.

Selain itu, trafik juga dilaporkan lancar di Tambak Johor di kedua-dua arah laluan Malaysia-Singapura.

LLM turut menasihati pengguna jalan raya terutama di bahagian timur agar mengikuti Jadual Cadangan Waktu Perjalanan Lebuhraya KL-Karak (KLK) dan Lebuhraya Pantai Timur Fasa 1 (LPT 1) sempena cuti perayaan ini.

Orang ramai boleh mendapatkan maklumat trafik terkini menerusi talian bebas tol Plusline di 1-800-88-0000 dan laman Twitter di www.twitter.com/plustrafik atau talian LLM di 1-800-88-7752 serta laman Twitter di www.twitter.com/LLMinfotrafik.


Nak selesai isu logo pun Anwar gagal, tapi bercita-cita jadi PM

Cita-cita Datuk Seri Anwar Ibrahim setinggi langit mahu menjadi Perdana Menteri (PM) bagaimanapun masalah kecil berhubung pemilihan logo yang akan digunakan blok pembangkang dalam pilihan raya umum (PRU) pun masih gagal diselesaikan.

Ketua Pembangkang itu sejak 1998 bercita-cita mahu menjadi PM tetapi sudah empat kali jawatan nombor satu negara itu bertukar tangan, tetapi masih dan ia sekadar menjadi angan-angan kosong.

Kini, parti-parti dalam Pakatan Harapan (PH) masih belum dapat mencapai kata putus sama ada mahu menggunakan logo rasmi PH atau logo PKR dalam PRU depan, ia satu isu yang kecil tapi Anwar masih tidak dapat menyakinkan rakan parti untuk memilih logo yang terbaik digunakan nanti.

Anwar seperti biasa lagaknya sebagai abang besar pasti mahu logo PKR digunakan dalam PRU nanti, tetapi DAP nampaknya tidak sependapat dengan Presiden PKR itu kerana mahu menggunakan logo PH yang sudah didaftarkan secara sah.

Secara logiknya, apabila sebuah gabungan parti politik ditubuhkan secara sah, logo rasmi yang menjadi simbol kepada gabungan tersebut akan digunakan dalam PRU, sama seperti logo Barisan Nasional (BN) yang digunakan oleh parti-parti komponen yang berada dalam gabungan tersebut.

Semasa PRU Ke-14 lalu, logo PKR digunakan oleh semua parti dalam PH yang bertanding kerana gabungan PH belum didaftarkan. Ia senario yang berbeza dengan sekarang kerana waktu itu pendaftaran gabungan tersebut disekat oleh kerajaan pemerintah BN.

Jadi, apabila sudah berjaya didaftarkan sepatutnya logo rasmi PH yang perlu digunakan oleh parti-parti yang akan bertanding nanti.

Anwar berkata isu berhubung pemilihan logo perlu dirunding terlebih dahulu, persoalannya mengapa tidak membuat keputusan terus untuk menggunakan logo rasmi PH.

Ia secara tidak langsung menunjukkan hasrat Anwar yang mahu rakan parti dalam PH menggunakan logo PKR sama seperti PRU14 lalu, tidak perlu berdolak-dalik dengan berkata perlu berunding terlebih dahulu.

“Kita perlu berunding secara baik kerana masing-masing ada hujah yang kuat,” katanya semasa sidang media semalam.

Itu lah calon PM blok pembangkang, jika dalam isu melibatkan pentadbiran dan kerajaan Anwar boleh membuat keputusan tanpa berdolak-dalik, malah tidak perlu dirunding dan akan terus menyerang sesiapa sahaja musuh politiknya.

Dalam isu yang remeh seperti logo ini beliau berkata perlu dirunding, sungguh kartun seorang pemimpin bernama Anwar ini.

Persoalannya kini, adakah Anwar sebelum menyerang kerajaan dan menjalinkan kerjasama sulit dengan Presiden UMNO, Datuk Seri Ahmad Zahid Hamidi mengadakan perbincangan terlebih dahulu dengan rakan parti komponen dalam PH?

Atau adakah Anwar mengadakan perbincangan dengan Zahid secara senyap-senyap tanpa pengetahuan pemimpin DAP dan Amanah?

Jika sebelum ini Anwar tidak mengadakan rundingan dengan rakan parti dalam PH, mengapa dalam isu logo ini berkata perlu dirundingi terlebih dahulu?

Banyak persoalan dengan cara Anwar memimpin blok pembangkang kini, tetapi apakan daya apabila ramai fanatik dan pentaksubnya yang setia membabi buta.

Terdahulu, sebuah portal melaporkan Majlis Pimpinan Negeri (MPN) PKR Wilayah Persekutuan menggesa supaya logo dan bendera parti mereka digunakan calon PH yang bertanding pada PRU15.

Namun, cadangan tersebut mendapat bantahan daripada DAP yang secara terbuka menolaknya.


Mas Ermieyati calon Pengerusi PAC

Ahli Parlimen Perikatan Nasional (PN) Masjid Tanah, Datuk Mas Ermieyati Samsudin akan dilantik mengetuai Jawatankuasa Kira-kira Wang Negara (PAC) Parlimen ke-15, esok (4 April 2023).

Menurut Kertas Perintah untuk persidangan hari terakhir Parlimen, usul pertama ialah pencalonan Naib Ketua Srikandi Bersatu Malaysia itu sebagai Pengerusi PAC dengan Ahli Parlimen DAP, Kluang Wong Shu Qi dicalonkan sebagai Naib Pengerusi.

Perdana Menteri Datuk Seri Anwar Ibrahim dijadual mengumumkan perkara itu.

Jika diterima, Mas Ermieyati akan menjadi wanita kedua mengetuai PAC, dengan yang pertama ialah Datuk Noraini Ahmad.

Selain pengerusi dan naib pengerusi, badan pemantau Parlimen itu akan merangkumi antara enam hingga 12 ahli yang akan dicalonkan oleh jawatankuasa pemilihan yang akan ditubuhkan.

PAC ialah jawatankuasa Parlimen yang dibentuk untuk meneliti laporan daripada Ketua Audit Negara dan meneliti kewangan kerajaan serta wang yang diperuntukkan oleh Parlimen untuk perbelanjaan awam.

Ia adalah tradisi yang berpunca daripada sistem Parlimen Westminster untuk membuat susulan terhadap penemuan audit awam dan PAC mempunyai kuasa untuk memanggil menteri, orang awam, penjawat awam dan pegawai lain ke jawatankuasa itu untuk disoal siasat.


Perbicaraan Zahid yang dijadual dua hari lagi ditangguh 24 Ogos

Perbicaraan kes rasuah, pecah amanah dan pengubahan wang haram melibatkan Datuk Seri Ahmad Zahid Hamidi yang sepatutnya dijadual berlangsung dua hari lagi ditangguh pada 24 Ogos.

Mahkamah Tinggi Kuala Lumpur mengosongkan perbicaraan 5, 6, 9, 11 dan 13 Ogos ini yang sepatutnya berlangsung di hadapan Hakim Collin Lawrence Sequerah.

Peguam utama Zahid, Hisyam Teh Poh Teik berkata penangguhan tersebut ekoran seorang peguam terkesan akibat jangkitan Covid-19.

“Penghujahan lisan (pada akhir kes pendakwaan) ditangguhkan ke 24 Ogos berdasarkan permohonan Tetuan Shahrul Hamidi & Haziq semalam.

“Alasannya ialah pejabat (seorang peguam dalam pasukan peguam itu) terkesan akibat Covid-19 dan sudah ditutup untuk mengurangkan risiko pendedahan,” kata Hisyam lapor sebuah portal.

Beliau berkata, penghujahan lisan akan diteruskan bulan depan pada tarikh yang ditetapkan sebelum ini.

Pada 19 Mac lalu, pihak pendakwaan menutup kes pada hari ke-53 perbicaraan selepas mengemukakan keterangan 99 saksi.

Saksi terakhir ialah pegawai penyiasat Suruhanjaya Pencegahan Rasuah Malaysia (SPRM), Penolong Kanan Penguasa Khairudin Kilau, 44.

Timbalan Pendakwa Raya Datuk Raja Rozela Raja Toran ketika itu memaklumkan pihak pendakwaan menawarkan 37 saksi kepada pihak pembelaan.

Mereka termasuk ahli keluarga bekas Timbalan Perdana Menteri iaitu isterinya, Datin Seri Hamidah Khamis dan anak perempuan mereka Datuk Nurulhidayah.

Saksi-saksi lain termasuk adik Zahid, Datuk Seri Mohamad Nasaee Ahmad Tarmizi, ahli perniagaan, Datuk Seri Khalid Mohamad Jiwa dan beberapa pegawai di Kementerian Dalam Negeri (KDN).

Zahid, 68, dibicarakan terhadap 47 pertuduhan dengan 12 daripadanya membabitkan pecah amanah, lapan rasuah dan 27 pengubahan wang haram, melibatkan puluhan juta ringgit dana milik Yayasan Akalbudi.

Presiden UMNO itu didakwa menggunakan dana itu untuk membuat enam pembayaran bagi kad kredit persendirian, polisi insurans serta lesen kenderaan persendirian, kiriman wang kepada sebuah firma guaman dan sumbangan kepada persatuan bola sepak Polis Diraja Malaysia.


Anwar tanding Tambun, Faizal Azumu sindir sebutan ‘ayor’ bukan ‘ayaq’

Datuk Seri Anwar Ibrahim semalam menamatkan teka-teki berhubung kerusi Parlimen yang akan ditandinginya pada Pilihan Raya Umum Ke-15 (PRU-15) selepas mengumumkan akan berhijrah ke Tambun.

Presiden PKR itu tidak memilih untuk melawan anak muridnya, Datuk Seri Ahmad Zahid Hamidi di Bagan Datuk tapi sebaliknya ke Tambun, bagaimanapun penyandang kerusi tersebut, Datuk Seri Ahmad Faizal Azumu mengalu-alukan kedatangan Ketua Pembangkang itu dan sedia melawannya.

Dalam satu klip video dimuat naik dalam Facebook, Faizal secara sinis mengusik Anwar dengan berkata:

“Hai Assalamualaikum.

“Bagi mereka yang nak berhijrah daripada tempat lain, dari satu tempat ke satu tempat, dan nak datang ke Tambun, saya nak beritahu sikit.

“Di Tambun kita sebut ayor. Dengar betul-betul, ayor, bukan ayaq.

“OK terima kasih. Selamat datang,” katanya yang juga Timbalan Presiden Bersatu.

Untuk rekod, Anwar berasal dari Pulau Pinang dan sebelum ini bertanding di Permatang Pauh sebelum menukar kerusinya di Port Dickson.

Bagaimanapun pada PRU-15 kali ini, Anwar membuat keputusan untuk lari dari kerusi Port Dickson.

Ayor ialah loghat bagi perkataan air di beberapa tempat di Perak.

Tambun pernah menjadi kubu kuat UMNO dan Barisan Nasional (BN) tetapi berjaya dirampas Faizal pada 2018. Bagaimapun kemenangan Bersatu ketika itu menggunakan tiket Pakatan Harapan (PH).

Pada 2013, BN menang kerusi itu dengan 42,093 undi(56.2 peratus), manakala PKR memperoleh 32,768 undi (43.8 peratus).

Pada 2018 terdapat tambahan 12,089 undi di Tambun. Sokongan BN merosot kepada 33,341 (38.3 peratus).

Sebagai perbandingan, Bersatu ketika bertanding atas tiket PH, memperoleh 38,661 undi (44.5 peratus).

Link video: https://www.facebook.com/pejaofperak/videos/2098837956984271/


Dilema ibu bapa, pengasuh dan keselamatan bayi

Ibu bapa yang berkerjaya juga mahukan yang terbaik buat anak-anak sama seperti ibu bapa lain. Antara pilihan yang mereka ada hanyalah dengan menghantar anak-anak ke pusat jagaan atau taska selain daripada membayar pengasuh atau pembantu rumah. Kekangan kewangan keluarga juga mungkin menjadi dilema pada ibu bapa jika salah seorang perlu berhenti kerja demi menjaga anak kecil di rumah.

Menghantar anak ke pusat jagaan, taska mahupun pengasuh pastinya perlu diberi perhatian yang serius. Ini kerana mereka akan ditinggalkan hampir seharian di sana. Pelbagai faktor utama perlu dititikberatkan antaranya faktor keselamatan, penjagaan, asuhan serta kebersihan.

Pun begitu, tidak semua ibu atau bapa mampu untuk berhenti kerja dan menjaga anak sepenuhnya di rumah walaupun ianya mungkin pilihan terbaik. Ini kerana pekerjaan merupakan sumber rezeki mereka, ianya penting bagi menampung perbelanjaan keperluan keluarga.

Menurut Pakar Kanak-Kanak Hospital Pakar KPJ Johor Dr. Mohd Khaidir Mat Aris, perubahan anak sewaktu di hantar ke pusat jagaan atau pengasuh antara pengukur anak ditempatkan di tangan orang yang selamat atau tidak.

Katanya ibu bapa perlu peka mengesan perubahan fizikal dan emosi anak selepas menghantar mereka ke taska atau pengasuh.

“Bayi yang masih kecil belum mampu menceritakan apa-apa yang berlaku. Tetapi ia boleh dikesan menerusi perubahan emosi ditunjukkan oleh bayi atau anak kecil.

“Antaranya mungkin anak tidak menunjukkan rasa atau reaksi gembira, tidak senyum malahan menangis ketika disambut oleh pengasuhnya,” katanya.

Pada peringkat awal anak beremosi mungkin sebab tidak biasa dengan pengasuh tetapi kalau hampir setiap hari, pasti ada sebab tertentu yang menyebabkan si kecil kerap menangis.

“Kalau ia berlarutan, ibu bapa perlu bertindak segera dan cari puncanya agar tiada sebarang perkara buruk berlaku pada masa hadapan,” katanya.

Selain perubahan emosi, perubahan fizikal antaranya ketara yang boleh dikesan. Ia dapat dilihat oleh mata kasar seperti kesan lebam, benjolan mahupun luka di bahagian badan anak anda.

“Pengasuh dipilih haruslah yang menitikberatkan soal keselamatan kanak-kanak. Mereka perlu menyediakan persekitaran selamat daripada sebarang kemungkinan berlakunya kemalangan,” ujarnya.

Jika anak-anak kelihatan seperti kotor dan tidak terurus, ini juga merupakan perubahan fizikal yang ketara bagi menunjukkan pengasuhnya mengabaikan perkara asas seperti aspek kebersihan.
“Bayi yang menangis sebenarnya ingin memberikan mesej tertentu kepada ibu bapa atau orang yang menjaganya.

“Mereka tidak dapat melakukan apa-apa untuk diri mereka sendiri. Kerana itu mereka bergantung kepada orang lain dengan cara menangis. Antara punca yang menyebabkan bayi menangis ialah mereka lapar, tidak selesa, perlukan kehangatan, perlu dipeluk, perlu rehat, ataupun tidak sihat.

“Selain tangisan tidak sihat, bayi anda juga mungkin menangis kerana tidak selesa. Tangisan bayi yang tidak selesa adalah seperti jeritan,” katanya.

Tambah beliau, bayi juga mempunyai stranger anxiety apabila mereka takutkan individu yang mereka tidak kenali. Pun begitu, keadaan ini normal bagi anak kecil yang berusia antara tujuh bulan ke atas.

Mempunyai separation anxiety iaitu takut untuk berpisah dengan ibu bapa. Ia juga normal seperti stranger anxiety.

“Namun, sekiranya separation anxiety berlaku berpanjangan atau secara tiba-tiba setelah anak anda selesa di tempat itu, ada kemungkinan ada perkara lain atau di luar kebiasaan yang berlaku.
“Penderaan atau pembulian juga boleh menyebabkan anak anda mengalami separation anxiety yang berterusan,” jelasnya.

Nasihat beliau, ibu bapa lebih mengenali bayi sendiri, jika merasakan ada sesuatu yang tidak kena, hubungilah doktor untuk pemeriksaan lanjut.


China tetapkan garis panduan baharu, wajib pakai pelitup muka

Pihak berkuasa China mengeluarkan garis panduan baharu dengan mewajibkan orang ramai memakai pelitup muka, termasuk ketika berada di luar kediaman, tatkala negara itu kini kembali bergelut dengan peningkatan jangkitan baharu Covid-19, setelah hampir setahun dapat mengawal penularan wabak itu.

Namun, varian Delta Covid-19 semakin tersebar di lebih daripada separuh wilayah di China walaupun pihak berkuasa telah melaksanakan kawalan ketat, termasuk melakukan ujian saringan kepada penduduk, dan sekatan perjalanan kepada puluhan juta rakyatnya.

Sebelum penularan varian baharu itu, kehidupan di China kembali normal dengan kes-kes yang dilaporkan adalah sedikit dan di kawasan terpencil.

Manakala di bandar besar, orang ramai menjalani kehidupan seharian seperti biasa hingga menjadi tajuk utama media antarabangsa apabila banyak gambar dirakam di tempat pelancongan manakala pengunjung festival muziknya pula tidak memakai pelitup muka.

Namun pada Jumaat, Suruhanjaya Kesihatan Kebangsaan China telah mengeluarkan garis panduan baharu dengan mewajibkan orang ramai memakai pelitup muka bukan hanya di tempat tertutup dan ketika menggunakan pengangkutan awam, tetapi juga ketika berada di kawasan luar yang sesak.

“Kesedaran orang ramai semakin berkurang dan ada yang berpendapat bahawa mereka tidak perlu memakai pelitup muka setelah mendapat suntikan vaksin. Tanpa mereka sedari, pemakaian pelitup muka dapat memberikan pelindungan diri dan dapat mencegah penyebaran wabak ini,” kata suruhanjaya itu dalam kenyataannya.

Garis panduan yang diumumkan itu mengarahkan orang ramai memakai pelitup muka di pusat beli-belah, pasar raya, pawagam, ruang pameran dan lapangan terbang serta semua pengangkutan awam dan di dalam lif.

Selain itu, pemakaian pelitup muka juga diwajibkan ketika berada di kawasan luar yang sesak seperti dataran dan taman awam.

Pada Mei tahun lalu, China mengeluarkan garis panduan yang tidak mewajibkan pemakaian pelitup muka ketika berada di luar atau di ruang dalam yang tidak sesak sekiranya mempunyai sistem pengudaraan yang baik.

Pemakaian pelitup muka bagi kumpulan profesional yang dianggap berisiko tinggi dijangkiti Covid-19, termasuk golongan yang berurusan dengan kakitangan dan barang di luar negara, pekerja perubatan serta pembersihan, pengawal keselamatan dan pemandu yang bekerja di pelabuhan, lapangan terbang, kastam dan hospital, telah diperketatkan.

Penyebaran varian Delta telah dikenal pasti bulan lalu di Nanjing, wilayah Jiangsu di timur China apabila sembilan pekerja pembersihan di lapangan terbang tersebut telah disahkan positif.

Pihak berkuasa memaklumkan pekerja terbabit dijangkiti kerana tidak mengikut garis panduan pencegahan yang telah ditetapkan semasa membersihkan pesawat dari Russia sebelum menyebarkan virus tersebut kepada pekerja lain.

Suruhanjaya Kesihatan Kebangsaan China semalam melaporkan terdapat 47 jangkitan simptomatik yang telah menular secara tempatan di negara itu.

Sejak Covid-19 menular semula di China, terdapat lebih daripada 1,000 kes yang telah direkodkan setiap hari dan namun jangkitan harian menurun menjadi dua angka dalam beberapa hari terakhir ini.

Penyebaran varian Delta mula menular di seluruh China dan mencetuskan kebimbangan terhadap tahap keberkesanan dan perlindungan vaksin yang dikeluarkan negara itu. – Agensi


Selepas kalah PRU, PM Thailand janji akan berundur secara baik

Perdana Menteri Prayuth Chan o-cha berkata beliau akan melakukan yang terbaik sebagai ketua kerajaan sehingga kerajaan baharu dibentuk.

Prayuth, calon perdana menteri parti United Thai Nation (UTN) membuat kenyataan sulung itu selepas pilihan raya pada Ahad yang menyaksikan partinya sekadar memenangi 36 daripada 500 kerusi, menurut laporan Bernama.

Beliau yang akan melepaskan jawatan perdana menteri membuat kenyataan itu kepada pemberita selepas mesyuarat mingguan kabinet.

Prayuth turut mengucapkan terima kasih kepada rakyat kerana telah melaksanakan hak mereka dan mengucapkan tahniah kepada semua parti politik.

Beliau menyeru rakyat supaya bersatu dalam mempromosi perpaduan untuk pembangunan, kestabilan, kemakmuran dan kelestarian negara.

Bagaimanapun, Prayuth enggan memberikan sebarang komen apabila ditanya mengenai karier politiknya selepas partinya kecundang dalam pilihan raya itu.

Pada pilihan raya itu, dua parti pembangkang – Parti Move Forward dan Parti Pheu Thai – memperoleh 292 daripada 500 kerusi.

Dengan 99 peratus undi dikira, parti prodemokrasi yang dipacu golongan muda Move Forward mendahului dengan 152 kerusi manakala Pheu Thai yang dikaitkan dengan bekas perdana menteri Thailand yang dibuang negeri Thaksin Shinawatra, memenangi 141 kerusi.

Parti Bhumjaithai yang diketuai Timbalan Perdana Menteri dan Menteri Kesihatan Awam Anutin Charnvirakul (71 kerusi), Palang Pracharat yang merupakan parti utama gabungan pemerintah yang diketuai Timbalan Perdana Menteri, Prawit Wongsuwan (40 kerusi).

Parti-parti di barisan depan sedang berusaha membentuk gabungan untuk menubuhkan kerajaan baharu.


88 peratus pemberi rasuah bukan Melayu, kata Zuhdi petik kajian PhD

Ahli Jawatankuasa Kerja PAS Pusat Dr Mohd Zuhdi Marsuki mendakwa satu kajian peringkat kedoktoran (PhD) sebuah universiti tempatan menunjukkan 88 peratus daripada pemberi rasuah yang didapati bersalah antara 2010 hingga 2014 adalah bukan-Melayu.

Menurutnya kajian tersebut mendedahkan 57.46 peratus daripada pemberi rasuah yang didapati bersalah adalah daripada kaum Cina; 30.51 peratus (India); dan 12.03 peratus (Melayu).

Katanya dapatan kajian tersebut telah diterbitkan di dalam sebuah jurnal antarabangsa yang berwibawa di sebuah universiti terkemuka di Amerika Syarikat (AS).

“Perlu diakui, wabak rasuah ini melibatkan semua kaum sama ada Melayu, Cina atau India. Berdasarkan dapatan kajian tersebut, majoriti yang terlibat sebagai penerima rasuah adalah dari kaum Melayu, manakala majoriti yang terlibat sebagai pemberi rasuah adalah dari kaum bukan-Melayu.

“Bagaimanapun, yang selalu dipersalahkan adalah penerima rasuah, sedangkan pemberi rasuah juga adalah sebahagian dari golongan bermasalah yang perlu dibenteras,” katanya mempertahankan kenyataan Presiden PAS Tan Sri Abdul Hadi Awang, berhubung rasuah.

Baru-baru ini, Abdul Hadi membangkitkan perkara itu yang kemudian dijadikan isu oleh Pakatan Harapan (PH), terutama DAP, hingga ada yang membuat laporan polis dan Ahli Parlimen Marang itu dipanggil ke Bukit Aman untuk diambil keterangan.

Mengulas lanjut, Mohd Zuhdi berkata hakikat sebenar apa yang disebutkan oleh Presiden PAS itu selari dengan dapatan kajian yang dinyatakan, justeru, PH tidak perlu mengapi-apikan sentimen perkauman untuk kepentingan politik mereka.

Beliau berkata dapatan daripada kajian itu juga menyebut antara faktor utama pemberi rasuah melakukan penyogokan adalah kerana mahu melepaskan diri dari hukuman sama ada berupa denda atau penjara.

Faktor lain, katanya adalah kerana ingin mendapatkan keutamaan dalam sesuatu keputusan oleh agensi kerajaan seperti berkaitan tender perolehan dan sebagainya.

Mohd Zuhdi berpendapat PH memainkan sentimen perkauman melalui kenyataan Abdul Hadi setelah menyedari pengundi Cina dan India kini telah menolak gabungan itu.

“Dalam beberapa PRK dan PRU peringkat negeri baru-baru ini, memperlihatkan undi kedua-dua kaum sudah mula beralih dari PH. Menyedari peralihan tersebut, pimpinan PH kembali memainkan sentimen perkauman seperti yang mereka lakukan terhadap tulisan Presiden PAS,” katanya.

Beliau mengimbas kenyataan Ketua Pembangkang Datuk Seri Anwar Ibrahim pada 16 Mei 2019 yang menyatakan bahawa PH yang memerintah ketika itu sudah mula menunjukkan tanda-tanda amalan rasuah, apabila beberapa pemimpinnya mula kelihatan menikmati gaya hidup mewah setelah menjadi kerajaan.

“Oleh itu, PH tidak berhak mendakwa pemerintahan mereka selama 22 bulan bersih daripada salah guna kuasa dan rasuah. Nasib baik PH memerintah hanya 22 bulan, sekiranya lebih lama tidak mustahil lebih ramai pemimpin PH yang terjebak dengan salah guna kuasa dan rasuah.

“Perlu diingat, golongan pemberi rasuah sentiasa mengelilingi mana-mana parti politik dan pemimpin mereka yang mereka yakini boleh disogok,” katanya lagi.


Jangan lupa DAP, PKR lebih banyak derhaka kepada Agong, Raja-Raja Melayu

Tuduhan Ketua Pemuda Sosialis DAP (DAPSY), Howard Lee Chuan How bahawa parti politik bersandarkan nama Melayu dan Islam mengkhianati institusi raja, membuka pekung siapa sebenarnya parti rasis dan cauvinis DAP itu sendiri.

Malah dia menuduh kerajaan Perikatan Nasional (PN) ‘biadab’ terhadap Yang di-Pertuan Agong, tanpa melihat DAP sendiri yang penuh dengan sejarah penderhakaan terhadap Raja-Raja Melayu.

Bukan perkara baharu lagi kerana umum sudah mengetahui pemimpin-pemimpin DAP sama ada mereka sendiri atau orang suruhan mereka lebih kerap menghina institusi Raja-Raja Melayu sejak penubuhan parti itu lagi.

Untuk rekod berikut adalah beberapa tindakan DAP dan PKR yang menderhaka kepada Yang di-Pertuan Agong dan Raja-Raja Melayu.

2013: Dalam satu rakaman video, penceramah bebas Wan Ji Wan Hussin menyatakan institusi beraja akan terkubur menjelang 2030 dan bahawa Malaysia akan menjadi negara repulik. Antara kandungan video terbabit adalah perancangan agar rakyat mula menyamakan panggilan ‘Sultan’ dengan ‘setan’.

2 September 2014: Kemelut jawatan Menteri Besar Selangor terus berlanjutan berikutan titah Sultan Selangor Sultan Sharafuddin Idris Shah agar sekurang-kurangnya dua nama dipersembahkan untuk jawatan itu tidak diendahkan oleh PKR dan DAP.

8 September 2014: Sultan Selangor menzahirkan rasa dukacita terhadap DAP dan PKR yang ingkar dan gagal mengemukakan lebih dua nama calon Menteri Besar seperti yang dititahkan. Setiausaha Sulit baginda menyifatkan tindakan dua parti itu sebagai biadab kepada Institusi Raja dan satu perbuatan derhaka terhadap titah baginda Tuanku.

10 September 2014: Wan Ji Wan Hussin dilaporkan ditahan mengikut Akta Hasutan kerana menghina institusi diraja. Penahanan beliau dikutuk Pemuda PKR.

28 September 2017: Ketua Menteri Pulau Pinang, Lim Guan Eng melantik Wan Ji Wan Hussin sebagai pegawai penerangan dengan tanggungjawab menjelaskan dasar Islam negeri itu. Wan Ji sebelum ini dikenali dengan video yang memaparkannya menjelaskan rancangan menghapuskan sistem beraja di Malaysia.

6 Mac 2018: Lim Kit Siang memperlekeh dan menghina titah Yang di-Pertuan Agong, Sultan Muhammad V. Beliau menyifatkan titah baginda sebagai ucapan dasar kerajaan pimpinan Perdana Menteri, Datuk Seri Najib Razak.

19 Mei 2020: Pemimpin DAP dan Ahli Parlimen Kuala Langat, Dr Xavier Jayakumar disifatkan menghina institusi diraja apabila melabelkan Sidang Parlimen sebagai ‘sampah’.

4 Ogos 2020: Pemimpin DAP dan ADUN Tras, Chow Yu Hui mencabar ketetapan kerajaan Pahang mewajibkan tulisan Jawi pada papan tanda perniagaan. Ketetapan tersebut dibuat selari dengan titah perintah Yang di-Pertuan Agong, Sultan Abdullah yang mahu memartabatkan penggunaan tulisan jawi dalam negeri ini.

21 Oktober 2020: Pemimpin DAP dan ADUN Sungai Pelek, Ronnie Liu menulis hantaran Facebook berbaur hasutan agar rakyat menentang sistem beraja seperti yang sedang berlaku di Thailand ketika itu.

24 April 2021: Pemimpin DAP, Lim Kit Siang dan Charles Santiago menulis hantaran Facebook bersolidariti dengan artis, Fahmi Reza yang ditahan kerana menghina Raja Permaisuri Agong.

Mei 2021: Pengerusi Pro-Keadilan Sarawak, Iswardy Morni mengeluarkan kata-kata berbaur hasutan dan penghinaan kepada Yang di-Pertuan Agong dalam satu video secara langsung.

25 Mei 2021: Pemimpin PKR dan ADUN Kota Anggerik, Najwan Halimi menulis hantaran Twitter berbunyi, “Qu’ils mangent de la brioche” (biarkan mereka makan kek) untuk mempersenda Raja Permaisuri Agong Tunku Azizah. Ayat tersebut sinonim dengan Revolusi Perancis yang menggulingkan sistem beraja Perancis pada 1789.


Zainul Asri beri penjelasan ucapannya tak dituju kepada individu atau parti politik

Ucapan semasa Himpunan Kedah Berselawat Sabtu lalu tidak ditujukan kepada individu mahu pun parti politik tertentu, kata Muhd Zainul Asri Mohd Romli.

Bekas timbalan ketua Dewan Ulama PAS Kedah itu menafikan dakwaan pihak yang menafsir ucapannya itu sebagai satu kenyataan politik, ia sebaliknya ditujukan kepada golongan seperti yang dinyatakan di dalam al-Quran.

“Sesungguhnya saya tidak menyasarkan ucapan itu kepada mana-mana kumpulan dan tidak sebut mana-mana parti politik dan juga sesiapa sahaja.

“Yang dimaksudkan saya dalam ucapan itu adalah firman Allah yang bermaksud “Tidak akan meredai golongan Yahudi dan Nasrani sehingga lah kamu mengikut jejak langkah kehidupan mereka” (Surah al-Baqarah ayat 120),” katanya menerusi rakaman yang dimuat naik di laman Facebooknya hari ini.

Zainul Asri turut memohon maaf kepada rakyat Malaysia yang tersinggung dan tersentuh berikutan ucapannya itu.

Katanya, tujuan ucapan itu adalah kerana Islam adalah agama yang konsisten dengan akidah perjuangan serta menolak sebarang bentuk dakyah daripada musuh Islam.

“Mudah-mudahan pencerahan ini akan memberi seribu keharmonian kepada kita semua rakyat Islam di Malaysia. Bersama-sama kita bersatu untuk menjaga agama kita dengan sebaiknya,” ujarnya.

Semalam media melaporkan Pakatan Harapan (PH) membuat laporan polis terhadap Zainul Asri berikutan ucapannya ketika Himpunan Kedah Berselawat di Stadium Darul Aman pada Sabtu lalu.

Laporan polis berkenaan dibuat Ketua Biro Mobilisasi Pusat Media PH, Kapten (B) Muhammad Yahaya di Ibu Pejabat Polis Daerah (IPD) Dang Wangi di ibu negara.

Ia dibuat susulan ucapan Zainul Asri yang menyebut semoga Allah mempertahankan Kedah daripada jatuh ke tangan musuh Allah.

Muhammad berkata, ungkapan berbaur propaganda berkenaan seolah-olah menggambarkan hanya Pas dan Perikatan Nasional (PN) sahaja bersama Allah manakala parti lain adalah musuh Allah.

Beliau turut mendakwa, ungkapan itu dibuat ketika negeri berkenaan sedang bersiap sedia bagi menghadapi pilihan raya negeri dan dilihat amat tidak sihat serta boleh menyemai perasaan benci dan ekstremisme kepada rakyat.


GPS sokong Muhyiddin

Gabungan Parti Sarawak (GPS) yang membentuk kerajaan negeri hari ini menyatakan sokongan penuh kepada Perdana Menteri, Tan Sri Muhyiddin Yassin untuk terus menerajui negara ini.

Ketua Menteri Datuk Patinggi Abang Johari Tun Openg yang juga Pengerusi GPS berkata, gabungan itu yakin terhadap kepemimpinan Muhyiddin yang memberi penekanan kepada pentingnya menjaga kestabilan negara.

“Saya percaya kalau negara kita stabil, kita dapat menghadapi cabaran yang lebih besar selepas ini,” katanya berucap pada perjumpaan khas perdana menteri bersama penjawat awam Sarawak dan Persekutuan, di Kuching, hari ini.

Media melaporkan beliau turut memuji kebijaksanaan perdana menteri dalam menangani isu pandemik COVID-19.

“Kerjasama di antara kerajaan Sarawak dan Persekutuan begitu akrab, begitu juga dengan hubungan di antara penjawat awam di negeri ini,”
katanya.

GPS yang dipimpin Abang Johari dan dianggotai empat parti tempatan yang membentuk kerajaan negeri masih kekal sebagai sekutu Perikatan
Nasional (PN) yang dipengerusikan oleh Muhyiddin bagi membantu membentuk Kerajaan Persekutuan.

Selain Parti Pesaka Bumiputera Bersatu (PBB), parti lain dalam gabungan itu ialah Parti Rakyat Bersatu Sarawak (SUPP), Parti Rakyat Sarawak (PRS) dan Parti Demokratik Progresif (PDP).


Kritikan tak beri kesan kepada saya, kata Rafizi

Rafizi Ramli menyifatkan kritikan dan kecaman pihak lawan terhadap dirinya tidak akan memberi sebarang kesan, malah enggan melayaninya.

Rafizi yang juga Menteri Ekonomi itu membalas kritikan Ahli Parlimen Tasek Gelugor, Datuk Wan Saiful Wan Jan terhadapnya yang dilihat tidak kompeten dan angkuh dalam menguruskan isu kenaikan harga barang dihadapi rakyat ketika ini.

“Kenyataan begitu yang sedikit pun tidak memberi kesan kepada saya.

“Orang politik yang tidak berhati-hati terutama mereka yang sebelum ini ada peluang untuk melakukan sesuatu tetapi dilihat gagal, lalu ghairah sangat untuk menghukum dengan terlalu cepat, mereka ini yang akan berdepan dengan pandangan rakyat,” katanya dipetik laporan BH.

Wan Saiful sebelum ini mendakwa Rafizi bersikap angkuh dan tidak kompeten, susulan kenyataannya terhadap Perikatan Nasional (PN), yang dikatakan didorong dendam politik.

Beliau menyatakan demikian merujuk kepada kenyataan Rafizi sebelum ini, bahawa dalam tempoh sebulan lagi, pemimpin dan penyokong PN yang mempertikaikan saranannya, termasuk supaya pengguna tidak membeli produk yang dijual pada harga lebih mahal, akan terduduk.

Jelas lagi, keutamaannya adalah komen daripada penduduk kawasan Parlimen diwakilinya, Pandan dan bukan hanya mahu menjawab komen politik daripada Wan Saiful.

“Cuma contohnya kalau komen dari penduduk di Parlimen Pandan, berbanding komen dari Wan Saiful Wan Jan, saya lebih beri perhatian kepada komen penduduk di Pandan. Kerana Wan Saiful Wan Jan ini dia pernah ada dalam kerajaan selama lima tahun.

“Dia juga menjaga PTPTN (Perbadanan Tabung Pendidikan Tinggi Nasional) selama lima tahun. Dia juga menjadi sebahagian orang kanan mantan Perdana Menteri ke lapan dahulu,” katanya lagi.

Untuk rekod, Wan Saiful sebelum ini menjadi sasaran kritikan banyak pihak susulan kenyataannya menggesa orang ramai tidak membeli ayam sekiranya harga ayam mahal di pasaran.


Pendakwaan kemuka rayuan pembebasan Zahid: Laporan

Pihak pendakwaan telah memfailkan rayuan terhadap pembebasan Datuk Seri Ahmad Zahid Hamidi terhadap 40 pertuduhan rasuah berhubung projek pusat sehenti dan sistem visa asing (VLN) yang diberikan dan dilanjutkan kepada Ultra Kirana Sdn Bhd (UKSB).

Notis rayuan itu difailkan hari ini (26 September), kata sumber Jabatan Peguam Negara (AGC) memberitahu theedge dengan syarat tidak mahu namanya disiarkan.

Jumaat lalu, hakim Mahkamah Tinggi Shah Alam Datuk Mohd Yazid Mustafa melepas dan membebaskan Zahid daripada kesemua 33 pertuduhan mengikut Seksyen 16 (A)(B) Akta Suruhanjaya Pencegahan Rasuah Malaysia, dan tujuh pertuduhan mengikut Seksyen 165 Kanun Keseksaan.

Mohd Yazid membuat keputusan itu selepas mendapati pihak pendakwaaan gagal membuktikan kes prima facie bagi semua tuduhan terhadap Zahid yang juga Presiden UMNO dan Pengerusi Barisan Nasional (BN).

Beliau memutuskan bahawa pihak pendakwaan gagal membuktikan unsur rasuah di bawah Seksyen 16 AB Akta Pencegahan Rasuah Malaysia dan Seksyen 165 Kanun Keseksaan.

Hakim memutuskan tiga saksi utama iaitu bekas Pengarah Ultra Kirana Sdn Bhd (UKSB) Harry Lee Vui Khiun dan Wan Quoris Shah Wan Abdul Ghani dan bekas Pengurus Pentadbiran David Tan Siong Sun, bukan saksi yang boleh dipercayai.

Pada 26 Jun 2019, Zahid didakwa di Mahkamah Sesyen Kuala Lumpur atas tujuh pertuduhan menerima rasuah berhubung Sistem VLN. Bagaimanapun pada 31 Julai 2019, mahkamah membenarkan permohonan Presiden UMNO itu untuk memindahkan kes berkenaan ke Mahkamah Sesyen Shah Alam bagi dibicarakan bersama-sama 33 lagi pertuduhan rasuah membabitkan VLN.

Kesemua kes itu kemudiannya dipindahkan ke Mahkamah Tinggi Shah Alam untuk dibicarakan bersama.

Zahid, 69, didakwa terhadap 33 pertuduhan menerima suapan berjumlah SGD13.56 juta daripada syarikat UKSB sebagai dorongan untuk dirinya sebagai Menteri Dalam Negeri, melanjutkan kontrak syarikat itu sebagai pengendali Perkhidmatan One Stop Centre (OSC) di negara China dan Sistem VLN serta didakwa mengekalkan kontrak perjanjian untuk membekalkan sistem bersepadu VLN kepada syarikat sama oleh KDN.

Dia didakwa melakukan kesalahan di Seri Satria, Presint 16, Putrajaya dan di Country Heights, Kajang, antara Oktober 2014 dan Mac 2018.

Pertuduhan mengikut Seksyen 16 (a)(B) Akta Suruhanjaya Pencegahan Rasuah Malaysia (SPRM) 2009 dan jika sabit kesalahan boleh dihukum di bawah Seksyen 24 (1) akta sama, yang memperuntukkan hukuman penjara maksimum 20 tahun dan denda tidak kurang daripada lima kali ganda jumlah atau nilai suapan atau RM10,000, mengikut mana-mana yang lebih tinggi.

Ahli Parlimen Bagan Datuk itu juga mengaku tidak bersalah terhadap 33 pertuduhan pilihan mengikut Seksyen 165 Kanun Keseksaan, sebagai Menteri Dalam Negeri, menerima suapan berjumlah SGD13.56 juta berhubung sistem VLN antara 2014 hingga 2017.

Bagi tujuh pertuduhan lagi, Zahid turut didakwa sebagai Menteri Dalam Negeri memperoleh untuk dirinya wang tunai SG$1,150,000; RM3.125 juta; 15,000 Swiss Franc; dan US$15,000 tanpa balasan daripada syarikat sama yang mempunyai hubungan dengan kerja rasmi beliau.

Zahid dituduh melakukan perbuatan itu di Country Heights, antara Jun 2015 dan Oktober 2017.

Pertuduhan mengikut Seksyen 165 Kanun Keseksaan yang membawa hukuman penjara maksimum dua tahun atau denda atau kedua-duanya jika sabit kesalahan.


Hak PAS untuk tawar kerusi kepada Tajuddin, kata Faizal

PAS berhak untuk menawarkan kerusi kepada Ahli Parlimen Pasir, Salak Datuk Seri Tajuddin Abdul Rahman yang baharu disingkir daripada jawatan Ahli Majlis Tertinggi (MT) UMNO baru-baru ini.

Timbalan Presiden Bersatu, Datuk Seri Faizal Azumu berkata terpulang kepada PAS untuk memberi laluan kepada Duta Besar Malaysia ke Indonesia itu bertanding sekiranya tidak terpilih bertanding atas tiket Barisan Nasional (BN) pada pilihan raya umum ke-15 (PRU-15).

“Saya tak boleh komen perkara yang tidak melibatkan saya, itu hak pucuk pimpinan. Kami tak ada bincang perkara itu, tak terlibat dengan apa yang berlaku dalam parti orang lain.

“(PAS tawar Tajuddin kerusi bertanding) Itu terserah pada PAS, itu hak mereka untuk memberi pandangan, bagi Bersatu kami tak bincang pun tentang perkara itu,” katanya dipetik laporan Utusan Malaysia.

Terdahulu, Pesuruhjaya PAS Perak, Razman Zakaria berkata, parti itu bersedia menawarkan Tajuddin bertanding mewakili PAS jika Pasir Salah menjadi milik parti dalam pembahagian kerusi bersama Perikatan Nasional (PN).

Razman berkata, tawaran itu tidak bermaksud PAS mahu mencampuri urusan atau kemelut dalaman mana -mana parti.

“Apabila digugurkan daripada MT UMNO, tentunya Tajuddin tidak akan diberi peluang dalam BN untuk bertanding pada PRU-15, jadi PAS Perak sedia untuk menawarkan kerusi Pasir Salak kepada beliau atas tiket PN bagi mewakili PAS,” kata Razman.

Tajuddin digugurkan daripada MT UMNO pada Khamis lalu.

Presiden UMNO, Datuk Seri Ahmad Zahid Hamidi berkata pengguguran Tajuddin disebabkan tindak-tanduk beliau ketika mengkritik parti.


DAP dan PKR dijemput ke Perhimpunan Agung UMNO, kata Asyraf Wajdi

UMNO mengesahkan buat julung kalinya mereka akan menjemput DAP dan PKR ke Perhimpunan Agung (PAU) tahun ini, menurut Datuk Asyraf Wajdi Dusuki.

Setiausaha Agung UMNO itu berkata PAU tahun ini akan ada sedikit kelainan berbanding tahun sebelum ini kerana Datuk Seri Anwar Ibrahim akan menjadi tetamu istimewa yang dijemput bersama-sama pemimpin parti lain dalam kerajaan campuran.

“Kita pada tahun ini (ada) sedikit kelainan kerana PAU akan turut dihadiri oleh Perdana Menteri, bersama 19 lagi presiden parti-parti yang bergabung bawah kerajaan perpaduan,” katanya pada sidang media.

Asyraf turut menafikan laporan bahawa Pemuda UMNO tidak mengundang rakan sayap parti lain dalam kerajaan campuran.

Terdahulu, UMNO juga menjadi tuan rumah kepada konvensyen kerajaan campuran yang menyaksikan pemimpin PKR dan DAP bersama penyokong buat kali pertamanya masuk ke dewan keramat yang menjadi lokasi utama perhimpunan parti Melayu itu.

Bagaimanapun, pelbagai pihak mengkritik penganjuran konvensyen tersebut, malah menyebabkan akar umbi UMNO terguris dengan tindakan tersebut.

Bekas Ketua UMNO Bahagian (KB) Alor Setar, Datuk Mohd. Yusof Ismail berkata PKR dan DAP yang paling mendapat untung politik selepas Konvensyen Nasional Kerajaan Perpaduan yang diadakan di Dewan Merdeka

Contohnya kata beliau, UMNO membawa dasar mempertahankan dan memperjuangkan hak keistimewaan orang Melayu dan Islam mengikut Perlembagaan perkara 153 manakala DAP membawa dasar kesamarataan kaum dan agama atau Malaysian Malaysia yang bercanggah dengan dasar UMNO.

“Dasar Malaysian Malaysia inilah yang menjadi penyebab konfrontasi dan penentangan UMNO selama ini terhadap dasar perjuangan DAP, bukannya penentangan terhadap kaum Cina seperti yang selalu digemburkan oleh DAP sebagai rasis.

“Selain itu kemarahan dan kebencian orang Melayu terhadap DAP selama ini disebabkan sikap cauvanis pemimpin DAP terhadap orang Melayu sehingga menimbulkan keretakan kaum pada 13 Mei 1969 dan sikap ini berterusan hingga kini,” katanya.


Tentera siber pembangkang cetus polemik isu arak Timah: Pemuda PAS

Kontroversi berhubung pertikaian arak jenama tempatan, Timah yang tular dalam media sosial sengaja dimainkan tentera siber pembangkang yang bertujuan untuk menyalahkan kerajaan sedia ada, kata Pemuda PAS.

Ketua Penerangannya, Nazir Helmi bagaimanapun mendesak supaya tindakan diambil terhadap pengeluar arak tersebut, ia termasuk menutup operasi kilang kerana kewujudan kilang arak terbabit yang giat mengeksport produk mereka, tidak mendatangkan sebarang manfaat, malah membawa mudarat besar.

Tegasnya, Pemuda PAS melahirkan rasa kesal dengan kewujudan arak jenama tempatan itu yang baru memenangi anugerah antarabangsa, baru-baru ini.

“Berdasarkan carian, arak jenama Timah ini bukanlah baru sahaja wujud seperti digembar-gemburkan ‘cybertrooper’ pembangkang, tetapi arak ini sudah wujud sejak bertahun lamanya.

“Pemuda PAS melahirkan persoalan bagaimana pengusaha arak ini beroperasi sejak sekian lama, tetapi digembar-gemburkan seolah ia baru wujud setahun dua ini. Walaupun begitu, Pemuda PAS tetap konsisten menentang kewujudan perusahaan arak ini,” katanya dalam satu kenyataan.

Nazir berkata, Kementerian Perdagangan Dalam Negeri dan Hal Ehwal Pengguna (KPDNHEP) perlu mengambil tindakan menutup perusahaan kilang arak berkenaan daripada terus beroperasi.

Katanya, masih banyak sumber pendapatan yang boleh diperoleh oleh negara selain perusahaan arak.

“Arak ini bukan sahaja merosakkan umat Islam, malah kesannya turut dirasai semua masyarakat tanpa mengira bangsa dan agama.

“Berapa ramai rakyat Malaysia yang mati akibat kesan arak, sama ada disebabkan kemalangan jalan raya mahupun ketagihan arak? Berapa banyak institusi kekeluargaan yang runtuh akibat arak? Kesannya merosakkan seluruh institusi masyarakat dan negara,” katanya.

Beliau turut menasihatkan pembangkang supaya tidak menjadikan isu terbabit sebagai modal sentimen politik murahan kerana kilang berkenaan beroperasi ketika mereka menjadi kerajaan.

“Mereka sendiri berdiam diri walaupun mengetahuinya. Sebaiknya seluruh umat Islam, tanpa mengira agama dan latar belakang politik bersatu padu menggesa supaya perusahaan arak ini dihentikan segera,” katanya.